
Slik ble det sagt Itivuttaka Oversatt av Kåre A. Lie 


Innledning Buddhismens samlinger av grunntekster er så 
store og omfattende at det kan være vanskelig å ha oversikt over 
alle. Tekster foreligger på de klassiske indiske språkene sanskrit og 
pali, og i gamle oversettelser til kinesisk og tibetansk. I tillegg 
finnes det større og mindre brokker på andre indiske dialekter og 
diverse andre språk. Disse tekstene har sitt opphav i en tid og et 
samfunn fjernt fra vårt eget, så det kan være nyttig å vite litt om 
bakgrunnen for å få en noe bredere forståelse av tekstenes kontekst. 
At Buddha var en historisk person, er det få som trekker i tvil. 
Tekstene forteller mye om hans liv og lære, men mye er blandet 
med myter, og det er faktisk mye vi fortsatt ikke vet med sikkerhet. 
Vi vet ikke engang nøyaktig når han ble født. Flere forskjellige 
årstall er beregnet ut fra tekster, kommentarer og tradisjoner. De 
fleste forskere i dag mener at han sannsynligvis ble født en gang på 
400-tallet f.Kr., og noe nærmere enn det skal vi ikke prøve å komme 
her.! Navnet hans var Gotama (pali), eller Gautama (sanskrit), men 
han ble ofte omtalt med forskjellige hederstitler. En av disse titlene 
var Buddha, *Den oppvåknede”, og det er denne betegnelsen han er 
best kjent under i dag. Elevene hans pleide å titulere ham med 
ordet Bhagavå, som jeg har valgt å oversette som Mester”. I løpet av 
de 45 årene Buddha var aktiv som lærer, samlet han mange elever 
omkring seg. Tradisjonen forteller at etter at Buddha var død, kom 
munkene sammen og lyttet til en av hans fremste elever, Ånanda, 
som resiterte alt han kunne huske av Mesterens læresamtaler, og at 
forsamlingen deretter gjentok og memorerte det de hadde hørt. Det 
kan virke usannsynlig at én person kunne huske de store 
tekstmengdene det her er snakk om. Vi skal likevel huske på at 
mange av dem som sluttet seg til Buddha, kom fra brahmanklassen, 
og brahmanene hadde gjennom århundrer utviklet et avansert 
system for å lære utenat og huske viktige tekster. Tekstene antyder 
imidlertid også et annet mulig scenario. Elevene lyttet oppmerksomt 
til alt Mesteren sa, og deretter satte de seg ofte ned sammen og 
gjentok det de hadde hørt. Etterpå hendte det at de gikk bort til 
ham for å spørre om de husket riktig når de mente han hadde sagt 
slik og slik. Tekstene kan derfor ha vært overlevert via flere 
personer. Et tredje scenario som flere forskere har antydet, og som 
knytter seg til foregående scenario, er at Buddhas elever memorerte 
forholdsvis korte læreutsagn, og at disse senere ble 


redigert og satt sammen til lengre samtaler. Mye kan tyde 
på at dette er tilfellet i det minste for de lange tekstenes 
vedkommende, for disse er klart litterære produkter. Det er også 
mulig at tekster senere er blitt nykomponert og skutt inn i 
samlingen, men dette er det igjen vanskelig å si noe sikkert om. 
Dette er et problem forskere har diskutert uten å komme til noen 
konsensus. Det er i alle fall vanskelig å akseptere at de tekster som 
eventuelt ble resitert ved det første konsil skal kunne være helt 
identiske med den nedtegnede versjon, for denne bærer tydelige 
preg av å være bearbeidet og redigert. Dette tyder på at redaktører 
har vært aktive, og noen kommentarer omtaler da også redaktører 
(sanigttikårå), som ikke blir navngitt, i forbindelse med tekstene. 
Det knytter seg med andre ord en rekke problemer til tekstenes 
tilblivelseshistorie. Det er klart at de ikke kan regnes som 
stenografiske notater av hvert ord Buddha uttalte. På den annen 
side er det også klart at de i sitt hovedinnhold går tilbake til en 
felles kilde, og når tradisjonen hevder at denne kilden er den 
historiske Buddha, er det liten grunn til å trekke dette i tvil. Etter 
hvert som Buddhas lære bredte seg, oppsto ulike tolkninger av 
læren, og dette førte igjen til splittelser, både på grunn av 
vanskelige kommunikasjoner og som følge av debatter og 
meningsforskjeller. Forskjellige tradisjoner oppsto, hver med sine 
tekstsamlinger. Den diktsamlingen som her foreligger, hører med til 
theravida-buddhismens skriftsamling Tipitaka. Tipitakas språk er 
pali, et klassisk indisk språk beslektet med sanskrit (og således også 
fjernt i slekt med norsk). Derfor kalles Tipitaka også palikanonen, 
eller bare palitekstene. Ifølge tradisjonen var pali Gotama Buddhas 
talespråk. Mange forskere i vår tid trekker denne tradisjonen i tvil, 
og mener at han snarere talte en nærbeslektet dialekt. Spørsmålet er 
innfløkt og ennå ikke avklart, men har vel helst akademisk 
interesse. Hele Tipitaka er et omfangsrikt verk. Bangkok-utgaven, 
f.eks., består av 45 bind med tilsammen ca. 22 000 sider. (Dette 
tilsvarer ca. 12 bibler i omfang). Som navnet antyder, fordeler disse 
seg på tre hoveddeler, eller *korger”. Første del, Vinayapitaka — 
Disiplinkorga (8 bind) -inneholder hovedsakelig regler og 
forordninger angående munkenes og nonnenes daglige liv. Andre 
del, Suttapitaka - Samtalekorga (25 bind) - inneholder hovedsakelig 
Buddhas taler og samtaler. Denne korga er igjen delt inn i fem 
nikayaer eller samlinger: 1. Digha Nikaya — De lange tekstene.” 2. 


Majjhima Nikaåya — De mellomlange tekstene. 


3. Samyutta Nikaya — Tekster fordelt etter tema. 4. 
Anguttara Nikaya — Tekster i nummerrekkefølge. 5. Khuddaka 
Nikaya — Mindre tekster. Tredje og siste del, Abhidhammapitaka 
— Korga med de sentrale læresetningene (12 bind) — består av 
detaljerte systematiseringer og definisjoner av den tidlige 
buddhistiske psykologi og filosofi. Itivuttaka er en av de minste 
tekstsamlingene som i dag har sin plass i avdelingen 
Khuddakapitaka, i theravådabuddhismens samling av kanoniske 
tekster, Tipitaka. Den består av fire avdelinger med korte tekster. 
Hver tekst består stort sett av et kort utsagn på prosa, fulgt av et 
vers som sier omtrent det samme. Mange av disse tekstene er små 
perler som gir presise uttrykk for sentrale punkter i Buddhas lære, 
så denne samlingen har alltid vært populær, både på grunn av 
innholdet og fordi den har et ganske overkommelig omfang. 
Tekstene i Itivuttaka er organisert i nummerrekkefølge, på samme 
måte som tekstene i Anguttara Nikaya og flere andre steder i 
Tipitaka. I motsetning til de fleste andre tekstene i Tipitaka sies det 
ikke noe om hvor utsagnet ble gitt og heller ikke noe om hvem 
Buddha snakket med ved den anledningen. Og mens de fleste andre 
tekstene i Tipitaka innledes med evam me sutam, "Slik har jeg hørt 
det”, innledes de korte tekstene i Itivuttaka med frasen vuttafihetam 
bhagavata, vuttamarahatåti me sutam, "Dette ble sagt av Mesteren, 
jeg har hørt arahanten si det,” og avsluttes med iti me sutanti, "slik 
har jeg hørt det”. Disse frasene danner så grunnlag for hele 
samlingens tittel, Itivuttaka, "Slik ble det sagt”. Selv om begge 
måtene å formulere seg på indikerer at det er muntlige 
overleveringer som formidles, tyder forskjellen i ordvalg på at 
Itivuttaka stammer fra et annet miljø enn resten av kanonen. 
Tradisjonen forteller at det meste av Tipitaka ble overlevert av 
munker som lyttet til Buddhas undervisning. Men hvis Itivuttaka 
stammer fra et miljø utenom munketradisjonen, hvem kan da i så 
fall ha sittet og lyttet til Buddhas undervisning og overlevert disse 
tekstene? Kommentarene forteller at alle utsagnene i Itivuttaka ble 
holdt i Ghositalunden i byen Kosambi, hovedstad i landet Vamsa, 
ved elva Yamuna. Kongen i landet het Udena, og dronningen hans 
var Samavati. Såmavati ville gjerne lytte til Buddhas ord da han 
bodde i Ghositalunden, men som dronning og høystatuskvinne 
sømmet det seg ikke for henne å forlate palasset og oppsøke en 
munk. Derfor sendte hun sin trofaste tjenestekvinne 


Khujjuttarå for å lytte til Buddha. Khujjuttarå gikk daglig 
og lyttet til ham og memorerte ordene hans. Så gikk hun tilbake til 
palasset og gjenga uttalelsene for dronningen og fem hundre 
hoffkvinner. På den måten ble samlingen Itivuttaka til. Senere ble 
palasset i Kosambi herjet av en fryktelig brann der dronningen og 
alle hennes hoffkvinner omkom. Heldigvis var Khujjuttarå ikke i 
palasset akkurat den dagen, så hun overlevde og kunne overlevere 
disse tekstene også til andre. Buddha skal senere ha erklært at 
Khujjuttarå var en av de fremste kvinnelige tilhengerne han hadde. 
Dette kan naturligvis være en legende, men det stemmer i det 
minste bra med det faktum at ingen stedsnavn er nevnt — det ville 
være unødvendig, siden alle uttalelsene ble gitt i Kosambi. Det 
stemmer også med at tekstene ikke inneholder noe fortellende stoff, 
bare rene uttalelser. Det var disse Khujjuttarå memorerte og tok 
med til dronningen. Og det ville også stemme med at 
innledningsformularene er litt annerledes enn i de tekstene som er 
overlevert av munker. Så det er ikke noe i veien for at denne 
historien kan være riktig. Men Khujjuttarå overleverte i så fall bare 
de tre første hoveddelene av samlingen. Den fjerde hoveddelen er 
trolig et senere tillegg, for den avviker litt i stilen. Dessuten mangler 
den fjerde delen i den kinesiske oversettelsen som Hsuan Tsang 
skrev omkring 650 e.Kr. Og det ville være temmelig usannsynlig at 
Buddha skulle ha uttalt noe slikt som den aller siste teksten i siste 
kapittel, tekst 4.13. Dette er åpenbart en senere hyllingstekst. Men 
denne teksten, 4.13, er likevel interessant fra et annet perspektiv. 
Buddha omtalte ofte seg selv som tathågata, et ord som også åpner 
for forskjellige tolkninger. Det er særlig den lange vokalen midt i 
ordet som er omdiskuter. Tathågata er et sammensatt ord. 
Spørsmålet er hvilke elementer det er satt sammen av. I sin 
kommentar Visuddhimagga nevner Buddhaghosa flere forskjellige 
tolkningsalternativer, noe som kan tyde på at han selv ikke var helt 
sikker. De to vanligste tolkningene går ut fra at den lange *a”-en 
tilhører det første elementet i sammensetningen, som da leses som 
tathå = "slik”. Det andre elementet kan da være gata = "en som 
har gått”. I så fall skal tathågata leses som tathå-gata: *en som har 
gått slik”. En alternativ tolkning er at de to lange *a”-ene flyter 
sammen til én lang *a”, slik at det andre elementet kan være gata= 
en som har kommet”. I så fall skal tathågata leses som tathå-ågata: 
*en som har kommet slik”. Ingen av disse to tolkningene gir noen 


klar og gjennomsiktig mening. Hvorfor skulle Buddha omtale seg 
selv som *en som har gått, eller kommet, slik”? Hva menes da 
egentlig med *slik”? Han bryr seg aldri om å forklare det, så vi må 
anta at ordet må ha hatt en rimelig 


grei og gjennomsiktig mening for tilhørerne. Men senere 
kommentatorer har måttet ty til nokså fantasifulle og ekvilibristiske 
tolkninger og utredninger for å gi noen egentlig mening til *han 
som har gått, eller kommet, slik”. Uttrykket blir gjerne gitt 
forskjellige esoteriske tolkninger, som noe som hever Buddha langt 
opp over andre mennesker. Buddhaghosa peker imidlertid på en 
tredje tolkning, som i ettertid merkelig nok er blitt oversett av de 
fleste. Han sier at det første elementet også kan leses som tatha, 
altså med kort *a”, et ord som betyr "sannhet, virkelighet”. Det 
andre elementet må da være ågata = *en som har kommet (fram)”. 
En kort pluss en lang *a” vil nemlig også gi samme resultat, en lang 
*a”, ved sammenkobling av ordene. I så fall skal tathagata leses som 
tatha-ågata: *en som har kommet fram til sannheten”, og dette gir 
mye bedre mening. Buddha framsto jo nettopp som en som har 
erkjent sannheten, en som har kommet fram til sannheten slik den 
virkelig er, og slik ble han også oppfattet av sine tilhengere. De vil 
trolig ha oppfattet ordet som en selvinnlysende beskrivelse som ikke 
trengte videre forklaringer. I noen tilfeller er det også klart at 
uttrykket ikke blir brukt utelukkende om Buddha, men i en mer 
generell betydning. Og selv om kommentaren til 
Patisambhidåmagga er noe yngre enn de kanoniske tekstene, er det 
interessant å se at den sier at tathågata i noen sammenhenger godt 
kan leses som "et hvilket som helst menneske som har innsett 
sannheten som den er”. Ut fra disse begrunnelser har jeg derfor 
valgt å oversette ordet med *han/den/en som har kommet fram til 
sannheten”. Om vi nå leser tekst 4.13 med tanke på disse 
betraktningene, ser vi at de stedene der det i originalteksten står 
fathågata, og der jeg har oversatt det som "han som har kommet 
fram til sannheten”, gir en langt klarere mening og bedre 
sammenheng enn det ville ha gitt med en av de andre 
oversettelsesvariantene av ordet. Palitekstene finnes i flere moderne 
utgaver. Jeg har i hovedsak brukt den digitale teksten som følger 
programvaren Digital Pali Reader fra nettstedet http:// 
pali.sirimangalo.org/. Jeg har også sammenlignet denne teksten 
med Bangkok-utgaven av palitekstene, Svamaratthassa Tepitakam, 
bd. 25, Bangkok 2500. Jeg har i tillegg konsultert den engelske 
oversettelsen av F.L Woodward, M.A, The Minor Anthologies of the 
Pali Canon. Part II. Udana: Verses of Uplift, and Itivuttaka: As it was 
Said, London 1948. 

1. Tekster som hver inneholder ett tema Ekanipåta 1.1 
Første kapittel Pathamavagga 1.1.1 Grådighet Lobhasutta Dette ble 
sagt av Mesteren, jeg har hørt arahanten si det: *Det finnes én ting 
dere bør kvitte dere med, munker. Da kan jeg garantere at dere ikke 
blir født flere ganger. Og hva bør dere kvitte dere med? Grådighet, 
munker. Det er den ene tingen dere bør kvitte dere med, for da kan 
jeg garantere at dere ikke blir født flere ganger.” Dette sa Mesteren. 
Og om dette er det sagt: *De som gripes av grådighet, går en vond 
framtid i møte. Den som har innsikt og gjennomskuer grådigheten, 
kan kvitte seg helt med den. Er man først kvitt den, bl kommer man 
aldri tilbake til denne verden.” Dette sa Mesteren, og slik har jeg 
hørt det. 


1.1.2 Hat Dosasutta Dette ble sagt av Mesteren, jeg har 
hørt arahanten si det: *Det finnes én ting dere bør kvitte dere med, 
munker. Da kan jeg garantere at dere ikke blir født flere ganger. Og 
hva bør dere kvitte dere med? Hat, munker. Det er den ene tingen 
dere bør kvitte dere med, for da kan jeg garantere at dere ikke blir 
født flere ganger.” Dette sa Mesteren. Og om dette er det sagt: *De 
som henfaller til hat, går en vond framtid i møte. Den som har 
innsikt og gjennomskuer hatet, kan kvitte seg helt med det. Er man 
først kvitt det, kommer man aldri tilbake til denne verden.” Dette sa 
Mesteren, og slik har jeg hørt det. 


1.1.3 Vrangforestillinger Mohasutta Dette ble sagt av 
Mesteren, jeg har hørt arahanten si det: *Det finnes én ting dere bør 
kvitte dere med, munker. Da kan jeg garantere at dere ikke blir født 
flere ganger. Og hva bør dere kvitte dere med? Vrangforestillinger, 
munker. Det er den ene tingen dere bør kvitte dere med, for da kan 
jeg garantere at dere ikke blir født flere ganger.” Dette sa Mesteren. 
Og om dette er det sagt: *De som vikler seg inn i vrangforestillinger, 
går en vond framtid i møte. Den som har innsikt og gjennomskuer 
vrangforestillingene, kan kvitte seg helt med dem. Er man først kvitt 
dem, kommer man aldri tilbake til denne verden.” Dette sa 
Mesteren, og slik har jeg hørt det. 


1.1.4 Raseri Kodhasutta Dette ble sagt av Mesteren, jeg har 
hørt arahanten si det: *Det finnes én ting dere bør kvitte dere med, 
munker. Da kan jeg garantere at dere ikke blir født flere ganger. Og 
hva bør dere kvitte dere med? Raseri, munker. Det er den ene 
tingen dere bør kvitte dere med, for da kan jeg garantere at dere 
ikke blir født flere ganger.” Dette sa Mesteren. Og om dette er det 
sagt: *De som farer opp i raseri, går en vond framtid i møte. Den 
som har innsikt og gjennomskuer raseriet, kan kvitte seg helt med 
det. Er man først kvitt det, kommer man aldri tilbake til denne 
verden.” Dette sa Mesteren, og slik har jeg hørt det. 


1.1.5 Mobbing Makkhasutta Dette ble sagt av Mesteren, jeg 
har hørt arahanten si det: *Det finnes én ting dere bør kvitte dere 
med, munker. Da kan jeg garantere at dere ikke blir født flere 
ganger. Og hva bør dere kvitte dere med? Å rakke ned på andre, 
munker. Det er den ene tingen dere bør kvitte dere med, for da kan 
jeg garantere at dere ikke blir født flere ganger.” Dette sa Mesteren. 
Og om dette er det sagt: *De som mobber andre, går en vond 
framtid i møte. Den som har innsikt og gjennomskuer mobbingen, 
kan kvitte seg helt med den. Er man først kvitt den, ,” kommer man 
aldri tilbake til denne verden.” Dette sa Mesteren, og slik har jeg 
hørt det. 


1.1.6 Stolthet Månasutta Dette ble sagt av Mesteren, jeg 
har hørt arahanten si det: *Det finnes én ting dere bør kvitte dere 
med, munker. Da kan jeg garantere at dere ikke blir født flere 
ganger. Og hva bør dere kvitte dere med? Stolthet, munker. Det er 
den ene tingen dere bør kvitte dere med, for da kan jeg garantere at 
dere ikke blir født flere ganger.” Dette sa Mesteren. Og om dette er 
det sagt: *De som ypper seg i stolthet, går en vond framtid i møte. 
Den som har innsikt og gjennomskuer stoltheten, kan kvitte seg helt 
med den. Er man først kvitt den, kommer man aldri tilbake til 
denne verden.” Dette sa Mesteren, og slik har jeg hørt det. 


1.1.7 Om å forstå altet Sabbaparififiåsutta Dette ble sagt av 
Mesteren, jeg har hørt arahanten si det: *Den som ikke kjenner og 
ikke forstår altet, munker, som ikke har løsrevet sitt sinn fra det og 
ikke sluppet taket i det, er ikke i stand til å fri seg fra lidelsen. Men 
den som kjenner og forstår altet, som har løsrevet sitt sinn fra det 
og sluppet taket i det, er i stand til å fri seg fra lidelsen.” Dette sa 
Mesteren. Og om dette er det sagt: *Den som har erkjent altet som 
alt og ikke føler noen lengsel etter det, han har forstått alt og lagt 
alle lidelser bak seg.” Dette sa Mesteren, og slik har jeg hørt det. 


1.1.8 Om å forstå stoltheten Månaparififiåsutta Dette ble 
sagt av Mesteren, jeg har hørt arahanten si det: *Den som ikke 
kjenner og ikke forstår stoltheten, munker, som ikke har løsrevet 
sitt sinn fra den og ikke sluppet taket i den, er ikke i stand til å fri 
seg fra lidelsen. Men den som kjenner og forstår stoltheten, som har 
løsrevet sitt sinn fra den og sluppet taket i den, er i stand til å fri 
seg fra lidelsen.” Dette sa Mesteren. Og om dette er det sagt: "Folk 
er som besatt av stolthet, de brisker seg av stolthet over tilværelsen. 
Siden de ikke forstår stoltheten, kommer de til å oppleve flere 
tilblivelser. Men de som kvitter seg med stoltheten, som frir seg fra 
stolthetens ødeleggende kraft, de overvinner stolthetens lenker og 
legger alle lidelser bak seg.” Dette sa Mesteren, og slik har jeg hørt 
det. 


1.1.9 Om å forstå grådigheten Lobhaparififiåsutta Dette ble 
sagt av Mesteren, jeg har hørt arahanten si det: *Den som ikke 
kjenner og ikke forstår grådigheten, munker, som ikke har løsrevet 
sitt sinn fra den og ikke sluppet taket i den, er ikke i stand til å fri 
seg fra lidelsen. Men den som kjenner og forstår grådigheten, som 
har løsrevet sitt sinn fra den og sluppet taket i den, er i stand til å 
fri seg fra lidelsen.” Dette sa Mesteren. Og om dette er det sagt: *De 
som gripes av grådighet, går en vond framtid i møte. Den som har 
innsikt og gjennomskuer grådigheten, kan kvitte seg helt med den. 
Er man først kvitt den, N kommer man aldri tilbake til denne 
verden.” Dette sa Mesteren, og slik har jeg hørt det. 


1.1.10 Om å forstå hatet Dosaparififiåsutta Dette ble sagt 
av Mesteren, jeg har hørt arahanten si det: *Den som ikke kjenner 
og ikke forstår hatet, munker, som ikke har løsrevet sitt sinn fra det 
og ikke sluppet taket i det, er ikke i stand til å fri seg fra lidelsen. 
Men den som kjenner og forstår hatet, som har løsrevet sitt sinn fra 
det og sluppet taket i det, er i stand til å fri seg fra lidelsen.” Dette 
sa Mesteren. Og om dette er det sagt: *De som henfaller til hat, går 
en vond framtid i møte. Den som har innsikt og gjennomskuer 
hatet, kan kvitte seg helt med det. Er man først kvitt det, kommer 
man aldri tilbake til denne verden.” Dette sa Mesteren, og slik har 
jeg hørt det. 


1.2 Andre kapittel Dutiyavagga 1.2.1 Om å forstå 
vrangforestillinger Mohaparififiåsutta Dette ble sagt av Mesteren, 
jeg har hørt arahanten si det: *Den som ikke kjenner og ikke forstår 
vrangforestillinger, munker, som ikke har løsrevet sitt sinn fra dem 
og ikke sluppet taket i dem, er ikke i stand til å fri seg fra lidelsen. 
Men den som kjenner og forstår vrangforestillinger, som har 
løsrevet sitt sinn fra dem og sluppet taket i dem, er i stand til å fri 
seg fra lidelsen.” Dette sa Mesteren. Og om dette er det sagt: *De 
som vikler seg inn i vrangforestillinger, går en vond framtid i møte. 
Den som har innsikt og gjennomskuer vrangforestillingene, kan 
kvitte seg helt med dem. Er man først kvitt dem, kommer man aldri 
tilbake til denne verden.” Dette sa Mesteren, og slik har jeg hørt 
det. 


1.2.2 Om å forstå raseriet Kodhaparififiåsutta Dette ble 
sagt av Mesteren, jeg har hørt arahanten si det: *Den som ikke 
kjenner og ikke forstår hatet, munker, som ikke har løsrevet sitt 
sinn fra det og ikke sluppet taket i det, er ikke i stand til å fri seg fra 
lidelsen. Men den som kjenner og forstår hatet, som har løsrevet sitt 
sinn fra det og sluppet taket i det, er i stand til å fri seg fra 
lidelsen.” Dette sa Mesteren. Og om dette er det sagt: *De som farer 
opp i raseri, går en vond framtid i møte. Den som har innsikt og 
gjennomskuer raseriet, kan kvitte seg helt med det. Er man først 
kvitt det, kommer man aldri tilbake til denne verden.” Dette sa 
Mesteren, og slik har jeg hørt det. 


1.2.3 Om å forstå mobbing Makkhaparififiåsutta Dette ble 
sagt av Mesteren, jeg har hørt arahanten si det: *Den som ikke 
kjenner og ikke forstår mobbing, munker, som ikke har løsrevet sitt 
sinn fra den og ikke sluppet taket i den, er ikke i stand til å fri seg 
fra lidelsen. Men den som kjenner og forstår mobbing, som har 
løsrevet sitt sinn fra den og sluppet taket i den, er i stand til å fri 
seg fra lidelsen.” Dette sa Mesteren. Og om dette er det sagt: *De 
som mobber andre, går en vond framtid i møte. Den som har innsikt 
og gjennomskuer mobbingen, kan kvitte seg helt med den. Er man 
først kvitt den, N kommer man aldri tilbake til denne verden.” Dette 
sa Mesteren, og slik har jeg hørt det. 


1.2.4 Uvitenhet er en hindring Avijjånivaranasutta Dette 
ble sagt av Mesteren, jeg har hørt arahanten si det: *Jeg kan ikke se 
noen enkelt hindring som bidrar sterkere til at folk blir hengende 
fast i kretsløpet i lang tid, enn uvitenhetens hindring. Uvitenheten 
er en hindring som bidrar sterkt til at folk blir hengende fast i 
kretsløpet i lang tid.” Dette sa Mesteren. Og om dette er det sagt: 
*Det finnes ingen annen faktor som binder mennesket så lenge til 
stadig å måtte gjennomgå kretsløpet, som nettopp uvitenhet. De 
som gir slipp på uvitenhet, som splitter det massive mørket, 
gjennomgår ikke lenger noe kretsløp. Det finnes ingen grunn til at 
de skal gjøre det.” Dette sa Mesteren, og slik har jeg hørt det. 


1.2.5 Grådighetens lenker Tanhåsamyojanasutta Dette ble 
sagt av Mesteren, jeg har hørt arahanten si det: *Jeg kan ikke se 
noen enkelt lenke som bidrar sterkere til at folk blir hengende fast 1 
kretsløpet i lang tid, enn grådighetens lenker. Grådigheten er en 
lenke som bidrar sterkt til at folk blir hengende fast i kretsløpet i 
lang tid.” Dette sa Mesteren. Og om dette er det sagt: *Den som har 
grådigheten som følgesvenn, må vandre lenge i kretsløpet. Han må 
leve både her og der, og kommer seg ikke ut av kretsløpet. Når 
munken blir klar over denne faren, og innser at grådighet skaper 
lidelse, gir han slipp på grådighet og bindinger og vandrer videre i 
oppmerksomhet.” Dette sa Mesteren, og slik har jeg hørt det. 


1.2.6 Første tekst om eleven Pathamasekhasutta Dette ble 
sagt av Mesteren, jeg har hørt arahanten si det: *Når en elev som 
ennå ikke har nådd fram til full mestring av sinnet, men som streber 
etter å oppnå den uforlignelige frihet fra alle bindinger, gjør 
treningen til en del av seg selv, kan jeg ikke se noe annet som er til 
større hjelp for ham, munker, enn målrettet oppmerksomhet. Den 
som har en målrettet oppmerksomhet, fordriver usunne egenskaper 
og utvikler sunne egenskaper.” Dette sa Mesteren. Og om dette er 
det sagt: *Målrettet oppmerksomhet er til den største hjelp for en 
munk som fortsatt er under opplæring og ønsker å nå det høyeste 
mål. En munk som trener målrettet, vil klare å fri seg fra lidelsen.” 
Dette sa Mesteren, og slik har jeg hørt det. 


1.2.7 Andre tekst om eleven Dutiyasekhasutta Dette ble 
sagt av Mesteren, jeg har hørt arahanten si det: *Når en elev som 
ennå ikke har nådd fram til full mestring av sinnet, men som streber 
etter å oppnå den uforlignelige frihet fra alle bindinger, gjør 
treningen til en del av seg selv, kan jeg ikke se noe annet som er til 
større hjelp for ham, munker, enn godt vennskap. Den som 
praktiserer godt vennskap, fordriver usunne egenskaper og utvikler 
sunne egenskaper.” Dette sa Mesteren. Og om dette er det sagt: *En 
munk som er en god venn, som viser respekt og er omgjengelig, 
som følger sine venners råd med oppmerksomhet og klar forståelse, 
vil etter hvert oppnå å fri seg fra alle lenker.” Dette sa Mesteren, og 
slik har jeg hørt det. 


1.2.8 Splittelse av munkeforsamlingen Sarighabhedasutta 
Dette ble sagt av Mesteren, jeg har hørt arahanten si det: *Det 
finnes én hendelse som er til sorg og skade for mange mennesker, til 
sorg, skade og ulykke for guder og mennesker. Hvilken hendelse er 
det? Det er splittelse av munkeforsamlingen. Hvis 
munkeforsamlingen blir splittet, kommer noen til å krangle med 
hverandre, noen kommer til å skjelle hverandre ut, noen kommer til 
å danne klikker og noen kommer til å avvise hverandre. Det skaper 
ingen tillit blant slike som fra før av ikke hadde tillit til oss, og det 
vil få noen av dem som hadde tillit til oss, til å miste denne tilliten.” 
Dette sa Mesteren. Og om dette er det sagt: *Den som splitter 
munkeforsamlingen, fortjener å bli i helvete en hel verdensalder, 
fordi han er kranglevoren og liker å gjøre urett. Han mister sin 
indre ro når han bryter forsamlingens enighet. I en hel verdensalder 
kommer han til å bli pint i helvete.” Dette sa Mesteren, og slik har 
jeg hørt det. 


1.2.9 Munkeforsamlingens enighet Sarighasåmaggasutta 
Dette ble sagt av Mesteren, jeg har hørt arahanten si det: *Det 
finnes én hendelse som er til nytte og glede for mange mennesker, 
til nytte, glede og lykke for guder og mennesker. Hvilken hendelse 
er det? Det er når det er enighet 1 munkeforsamlingen. Hvis 
munkeforsamlingen er enig, kommer ingen til å krangle med 
hverandre, ingen kommer til å skjelle hverandre ut, alle kommer til 
å holde sammen og ingen kommer til å avvise hverandre. Det 
skaper tillit blant slike som fra før av ikke hadde tillit til oss, og det 
vil bidra til å styrke tilliten hos dem som allerede har tillit til oss.” 
Dette sa Mesteren. Og om dette er det sagt: *Forsamlingens enighet 
gir glede og harmoni mellom munkene. Den som gleder seg over 
enighet og står fast på det som er rett, mister ikke sin indre ro. Når 
han skaper enighet i forsamlingen, kan han glede seg i himmelen 1 
en hel verdensalder.” Dette sa Mesteren, og slik har jeg hørt det. 


1.2.10 Den som har et fordervet sinn Padutthacittasutta 
Dette ble sagt av Mesteren, jeg har hørt arahanten si det: *Jeg kan 
se hvordan en person tenker, munker, og når jeg ser en som har et 
fordervet sinn, vet jeg at hvis han skulle dø her og nå, vil han stupe 
like lukt i helvete. Og hvorfor? Fordi sinnet hans er fordervet, 
munker. Det er derfor noen personer havner i helvete etter at de er 
døde.” Dette sa Mesteren. Og om dette er det sagt: *Da den 
oppvåknede fikk se en person med fordervet sinn, forklarte han 
saken for munkene: *Hvis denne personen skulle dø her og nå, 
havner han like i helvete, siden sinnet hans er fordervet. Han får det 
slik han selv har lagt opp til det. Den som har et fordervet sinn, får 
det ille selv.” Dette sa Mesteren, og slik har jeg hørt det. 


1.3 Tredje kapittel Tatiyavagga 1.3.1 Den som har et edelt 
sinn Pasannacittasutta Dette ble sagt av Mesteren, jeg har hørt 
arahanten si det: *Jeg kan se hvordan en person tenker, munker, og 
når jeg ser en som har et edelt sinn, vet jeg at hvis han skulle dø her 
og nå, vil han komme rett til himmelen. Og hvorfor? Fordi sinnet 
hans er edelt, munker. Det er derfor noen personer kommer til 
himmelen etter at de er døde.” Dette sa Mesteren. Og om dette er 
det sagt: *Da den oppvåknede fikk se en person med edelt sinn, 
forklarte han saken for munkene: *Hvis denne personen skulle dø 
her og nå, kommer han rett til himmelen, siden sinnet hans er edelt. 
Han får det slik han selv har lagt opp til det. Den som har et edelt 
sinn, får det godt selv.” Dette sa Mesteren, og slik har jeg hørt det. 


1.3.2 Vennlighet Mettåsutta Dette ble sagt av Mesteren, jeg 
har hørt arahanten si det: "Ikke vær redd for gode gjerninger, 
munker. Dette betegner alt slikt som man liker, som er tiltalende og 
som gjør godt. Jeg har selv i lang tid nytt de gode og tiltalende 
fruktene av de gode gjerningene jeg har gjort. Etter at jeg i sju år 
hadde utviklet vennlighet, kom jeg ikke tilbake til denne verden på 
sju verdenssykluser. Neste gang verden utviklet seg, levde jeg et eon 
på stråleplanet, og da eonet tok slutt, ble jeg født i Brahmas tomme 
palass. Der var jeg Brahma, munker, den store Brahma, mektig, 
uovervinnelig, allseende og ubeseiret. Trettiseks ganger var jeg 
Sakka, gudenes konge. Flere hundre ganger var jeg en rettferdig 
keiser med de sju verdifulle eiendeler, en keiser som hersket over de 
fire verdenshjørner og beskyttet alle folkeslag. Og da vil jeg ikke 
nevne alle de gangene jeg var konge over et mindre rike. Da spurte 
jeg meg selv hva grunnen kunne være. Hvilke handlinger var det jeg 
nøt fruktene av, siden jeg var så stor og mektig? Da forsto jeg at det 
skyldtes tre ting: Jeg hadde gitt gaver, jeg hadde øvd selvdisiplin og 
jeg hadde hatt kontroll over meg selv.” Dette sa Mesteren. Og om 
dette er det sagt: *Man bør gjøre gode gjerninger som gir lykkelige 
resultater i lang tid. Man bør utvise gavmildhet og man bør utvikle 
vennlighet. Den vise bør utvikle disse tre egenskapene som er 
grunnlaget for lykke. Da vil han gjenoppstå i en verden av lykke og 
fred.” Dette sa Mesteren, og slik har jeg hørt det. 


1.3.3 Dobbelt resultat Ubhayatthasutta Dette ble sagt av 
Mesteren, jeg har hørt arahanten si det: *Det finnes én ting som gir 
dobbelt resultat hvis den blir utviklet og praktisert mye, fordi den 
gir godt resultat både her og nå og senere. Hvilken ene ting er det? 
Det er å være utrettelig i det som er sunt og godt. Dette er den ene 
tingen som gir dobbelt resultat hvis den blir utviklet og praktisert 
mye, fordi den gir godt resultat både her og nå og senere.” Dette sa 
Mesteren. Og om dette er det sagt: *De vise roser utrettelig praksis i 
å gjøre gode gjerninger. Den vise oppnår to mål ved sin utrettelige 
praksis. Han når målet i denne verden, og han når målet i den 
neste. Den som oppnår målet, kan kalles en klok mann, en 
vismann.” Dette sa Mesteren, og slik har jeg hørt det. 


1.3.4 Knokkelhaugen Atthipufijasutta Dette ble sagt av 
Mesteren, jeg har hørt arahanten si det: *Hvis noen hadde samlet 
sammen og tatt vare på alle knoklene en person etterlater seg etter 
utallige liv gjennom en hel verdensalder, ville det ha blitt en 
knokkelhaug så stor som Vipula-fjellet, munker.” Dette sa Mesteren. 
Og om dette er det sagt: *Om vi samler knoklene etter én person 
han etterlater seg gjennom en verdensalder, blir det en haug så stor 
som et fjell sa den store vismannen. Om vi regner på dette, blir 
haugen så stor som Vipula-fjellet nord for Gribbetoppen, 
fjellfestningen i Magadha. Men når en person har den rette 
forståelsen av de fire edle sannhetene: lidelsen, lidelsens opphav, 
lidelsens opphør og den åttedelte vei som fører til lidelsens opphør, 
blir han i høyden gjenfødt sju ganger før han gjør slutt på all lidelse 
og bryter alle bånd.” Dette sa Mesteren, og slik har jeg hørt det. 


1.3.5 Løgn Musåvådasutta Dette ble sagt av Mesteren, jeg 
har hørt arahanten si det: *Har en person først begått én 
overtredelse, finnes det ikke den ugjerning han ikke er i stand til å 
begå. Og hvilken overtredelse snakker jeg om, munker? Det er å 
lyve med vitende og vilje.” Dette sa Mesteren. Og om dette er det 
sagt: "Ingen ugjerning er utenkelig for den som med vitende og vilje 
sier noe som ikke er sant, og som avviser den annen verden.” Dette 
sa Mesteren, og slik har jeg hørt det. 


1.3.6 Gaver Dånasutta Dette ble sagt av Mesteren, jeg har 
hørt arahanten si det: *Hvis alle hadde vært like godt kjent med 
fruktene av å gi og dele med andre slik jeg kjenner dette, munker, 
ville ingen ha spist noe uten å dele med andre, og de ville heller 
ikke ha sluppet gjerrigheten inn i sinnet og latt den få fotfeste der. 
Om han så satt med sin siste matbit, sin siste smule, ville han ikke 
ha spist den uten å dele, hvis det var andre der å dele den med. 
Men siden ikke alle er like godt kjent med fruktene av å gi og dele 
med andre slik jeg kjenner dette, munker, spiser de uten å dele med 
andre, og de slipper gjerrigheten inn i sinnet og lar den få fotfeste 
der.” Dette sa Mesteren. Og om dette er det sagt: "Hvis alle hadde 
kjent, sa den store vismann, de gode fruktene av å dele med andre, 
ville de ha kvittet seg med gjerrigheten og funnet fred og klarhet i 
sinnet. Gaver gitt til de edle når det sømmer seg, gir store frukter, 
alt etter gaven. Den som gir mat til dem som fortjener det, kommer 
til himmelen etter døden. Og når de er kommet til himmelen, gleder 
og fryder de seg over alt som er vakkert. Slik er fruktene av å dele 
med andre. Dette kan de gavmilde glede seg over.” Dette sa 
Mesteren, og slik har jeg hørt det. 


1.3.7 Om å utvikle vennlighet Mettåbhåvanaåsutta Dette 
ble sagt av Mesteren, jeg har hørt arahanten si det: "Gode gjerninger 
som blir utført for å tjene på det og ut fra et håp om å oppnå en 
bedre gjenfødelse, er ikke verd en brøkdel av slikt som man gjør ut 
fra vennlighet og et frigjort sinn. Det man gjør ut fra ekte 
vennlighet og med et frigjort sinn, lyser, skinner og overstråler alt 
annet. Det er som når månen lyser, skinner og overstråler lyset fra 
alle stjernene, munker, slik at stjernenes lys ikke er verd en brøkdel 
av månens lys. Slik er det også med gode gjerninger som blir utført 
for å tjene på det og ut fra et håp om å oppnå en bedre gjenfødelse. 
De er ikke verd en brøkdel av slikt som man gjør ut fra vennlighet 
og et frigjort sinn. Det man gjør ut fra ekte vennlighet og med et 
frigjort sinn, lyser, skinner og overstråler alt annet. Det er som utpå 
høsten når regntiden går mot slutten, munker, når himmelen 
klarner, skyene forsvinner og solen bryter igjennom. Da lyser den 
opp hele himmelrommet og fordriver mørket med sitt klare 
stråleskjær. Slik er det også med gode gjerninger som blir utført for 
å tjene på det og ut fra et håp om å oppnå en bedre gjenfødelse. De 
er ikke verd en brøkdel av slikt som man gjør ut fra vennlighet og et 
frigjort sinn. Det man gjør ut fra ekte vennlighet og med et frigjort 
sinn, lyser, skinner og overstråler alt annet. Det er som når 
morgenstjernen varsler dagens komme og lyser, skinner og 
overstråler alt annet, munker. Slik er det også med gode gjerninger 
som blir utført for å tjene på det og ut fra et håp om å oppnå en 
bedre gjenfødelse. De er ikke verd en brøkdel av slikt som man gjør 
ut fra vennlighet og et frigjort sinn. Det man gjør ut fra ekte 
vennlighet og med et frigjort sinn, lyser, skinner og overstråler alt 
annet.” Dette sa Mesteren. Og om dette er det sagt: *Den som 
utvikler vennlighet iherdig og med oppmerksomhet, svekker sinnets 
lenker og ser at bindingene blir borte. Den som føler en ekte 
vennlighet 


om så bare for ett eneste levende vesen, er med dette et 
godt menneske. En edel person som har medfølelse med alt som 
lever, gjør virkelig mange gode gjerninger. Om en kongelig vismann 
beseirer hele den folkerike jorden, og deretter går rundt og utfører 
alle slags tradisjonelle ofringer — hesteofring, menneskeofring og 
andre rituelle ofringer — det er ikke verd en brøkdel i forhold til 
den som er vennlig innstilt overfor alle levende vesener, og lyser 
som månen blant stjernene. Den som verken dreper eller lar drepe, 
som verken undertrykker eller lar undertrykke, men føler 
vennlighet overfor alt som lever, han hater ikke noen.” Dette sa 
Mesteren, og slik har jeg hørt det. 


2. Tekster som hver inneholder to temaer Dukanipåta 2.1 
Første kapittel Pathamavagga 2.1.1 Lidelse Dukkhavihårasutta 
Dette ble sagt av Mesteren, jeg har hørt arahanten si det: *Det er to 
ting som får en munk til å oppleve lidelse her i livet, slik at han 
klager og føler seg plaget, og som fører ham i vonde kår etter 
døden. Hvilke to er det? Det er hvis han ikke vokter sansene sine og 
hvis han spiser for mye. Disse to tingene får en munk til å oppleve 
lidelse her i livet, slik at han klager og føler seg plaget, og de fører 
ham i vonde kår etter døden.” Dette sa Mesteren. Og om dette er 
det sagt: *Hvis munken ikke har kontroll med øye, øre, nese og 
tunge, kropp og heller ikke med sinnet, og hvis han også spiser for 
mye, opplever han lidelse og smerte både i kropp og i sinn. En slik 
en har det vondt både dag og natt.” Dette sa Mesteren, og slik har 
jeg hørt det. 


2.1.2 Lykke Sukhavihårasutta Dette ble sagt av Mesteren, 
jeg har hørt arahanten si det: *Det er to ting som får en munk til å 
oppleve lykke her i livet, slik at han verken klager eller føler seg 
plaget, og som fører ham i gode kår etter døden. Hvilke to er det? 
Det er hvis han vokter sansene sine og hvis han spiser med måte. 
Disse to tingene får en munk til å oppleve lykke her i livet, slik at 
han verken klager eller føler seg plaget, og de fører ham i gode kår 
etter døden.” Dette sa Mesteren. Og om dette er det sagt: *Hvis 
munken har god kontroll med øye, øre, nese og tunge, kropp og 
likeså med sinnet, og hvis han også spiser med måte, opplever han 
glede og lykke både i kropp og i sinn. En slik en har det godt både 
dag og natt.” Dette sa Mesteren, og slik har jeg hørt det. 


2.1.3 Det som svir Tapaniyasutta Dette ble sagt av 
Mesteren, jeg har hørt arahanten si det: *Det finnes to ting som svir, 
munker. Og hvilke to ting er det? Sett at en mann ikke har gjort noe 
godt, ikke har gjort noe som er sunt og ikke har hjulpet noen som 
var i nød. Derimot har han gjort noe ondt, han har vært grusom og 
han har begått forbrytelser. Da plages han ved tanken på at han 
ikke har gjort noe godt, men har begått onde handlinger, og dette er 
noe som svir.” Dette sa Mesteren. Og om dette er det sagt: *Den 
tosken som gjør eller sier noe ondt, som tenker onde tanker eller 
begår andre overtredelser, som ikke har gjort noe godt, men som 
har gjort mye ondt, han kommer til helvete når han dør.” Dette sa 
Mesteren, og slik har jeg hørt det. 


2.1.4 Det som ikke svir Atapaniyasutta Dette ble sagt av 
Mesteren, jeg har hørt arahanten si det: *Det finnes to ting som ikke 
svir, munker. Og hvilke to ting er det? Sett at en mann har gjort noe 
godt, har gjort noe som er sunt og har hjulpet noen som var i nød. 
Derimot har han ikke gjort noe ondt, han har ikke vært grusom og 
han har ikke begått noen forbrytelser. Da plages han ikke når han 
tenker på at han har gjort noe godt, og ikke har begått onde 
handlinger, og dette er noe som ikke svir.” Dette sa Mesteren. Og 
om dette er det sagt: *Den vise som ikke gjør eller sier noe ondt, 
som ikke tenker onde tanker eller begår andre overtredelser, som 
har gjort mye godt, men som ikke har gjort noe ondt, han kommer 
til himmelen når han dør.” Dette sa Mesteren, og slik har jeg hørt 
det. 


2.1.5 Ond oppførsel Pathamasilasutta Dette ble sagt av 
Mesteren, jeg har hørt arahanten si det: *Det finnes to ting som får 
en person til å havne like lukt i helvete, munker. Hvilke to er det? 
Det er ond oppførsel og et ondt livssyn. Disse to tingene får en 
person til å havne like lukt i helvete.” Dette sa Mesteren. Og om 
dette er det sagt: *En tosk med ond oppførsel som også har et ondt 
livssyn, kommer like lukt til helvete etter at han er død.” Dette sa 
Mesteren, og slik har jeg hørt det. 


2.1.6 God oppførsel Dutiyasilasutta Dette ble sagt av 
Mesteren, jeg har hørt arahanten si det: *Det finnes to ting som får 
en person til å komme til himmelen, munker. Hvilke to er det? Det 
er god oppførsel og et godt livssyn. Disse to tingene får en person til 
å komme til himmelen.” Dette sa Mesteren. Og om dette er det sagt: 
*En klok mann med god oppførsel som også har et godt livssyn, han 
kommer til himmelen etter at han er død.” Dette sa Mesteren, og 
slik har jeg hørt det. 


2.1.7 Pågangsmot Åtåpisutta Dette ble sagt av Mesteren, 
jeg har hørt arahanten si det: *En munk som ikke har pågangsmot 
og innsatsvilje, klarer ikke å nå full oppvåkning. Han klarer ikke å 
oppnå nibbana, og han klarer heller ikke å oppnå full frihet fra alt 
som binder. Men en munk som har pågangsmot og innsatsvilje, kan 
klare å nå full oppvåkning. Han kan klare å oppnå nibbana, og han 
kan klare å oppnå full frihet fra alt som binder.” Dette sa Mesteren. 
Og om dette er det sagt: *En munk uten pågangsmot og innsatsvilje, 
en slappfisk som mangler energi, en skamløs sløving som mangler 
respekt, er ute av stand til å oppnå den høyeste, fullkomne 
oppvåkning. Men den som øver oppmerksomhet, som er klok og 
praktiserer meditasjon, som har pågangsmot og innsatsvilje, som 
ikke gir opp for tidlig, kan knuse dødens og fødselens lenker og 
oppnå den høyeste, fullkomne oppvåkning.” Dette sa Mesteren, og 
slik har jeg hørt det. 


2.1.8 Første tekst om svindel Pathamakuhanasutta Dette 
ble sagt av Mesteren, jeg har hørt arahanten si det: *Vi lever ikke 
det opphøyde liv for å svindle og bedra folk, munker, ikke for å 
motta heder, berømmelse og ære, og ikke for å bli kjent og berømt. 
Vi lever det opphøyde liv for å øve selvdisiplin og gi avkall.” Dette 
sa Mesteren. Og om dette er det sagt: *Det opphøyde liv er basert 
på selvdisiplin og avkall, uansett hva ryktene sier, sa Mesteren, han 
som har fordypet seg i nibbana. Dette er den veien som store 
personligheter og store vismenn følger. De som praktiserer den 
læren som den oppvåknede har lagt fram, gjør slutt på lidelsen og 
følger lærerens rettledninger.” Dette sa Mesteren, og slik har jeg 
hørt det. 


2.1.9 Andre tekst om svindel Dutiyakuhanasutta Dette ble 
sagt av Mesteren, jeg har hørt arahanten si det: *Vi lever ikke det 
opphøyde liv for å svindle og bedra folk, munker, ikke for å motta 
heder, berømmelse og ære, og ikke for å bli kjent og berømt. Vi 
lever det opphøyde liv for å vinne innsikt og forståelse.” Dette sa 
Mesteren. Og om dette er det sagt: *Det opphøyde liv er basert på 
innsikt og forståelse, uansett hva ryktene sier, sa Mesteren, han som 
har fordypet seg 1 nibbana. Dette er den veien som store 
personligheter og store vismenn følger. De som praktiserer den 
læren som den oppvåknede har lagt fram, gjør slutt på lidelsen og 
følger lærerens rettledninger.” Dette sa Mesteren, og slik har jeg 
hørt det. 


2.1.10 Lykke Somanassasutta Dette ble sagt av Mesteren, 
jeg har hørt arahanten si det: *Det er to ting som gjør at en munk 
kan leve meget lykkelig her og nå mens han praktiserer iherdig for 
å kvitte seg med usunne tendenser i sinnet. Hvilke to? Det er å la 
følelsene slippe til i situasjoner som kaller på følelsene, og det er å 
handle med visdom på grunnlag av disse følelsene. Dette er de to 
tingene som gjør at en munk kan leve meget lykkelig her og nå 
mens han praktiserer iherdig for å kvitte seg med usunne tendenser 
i sinnet.” Dette sa Mesteren. Og om dette er det sagt: *Den vise 
lytter til sine følelser i situasjoner der det passer. Men undersøker 
også grundig tingene med sin visdom. Når han lever med våkent 
sinn, men fredelig, uten å gjøre noen stor sak av det, og øver sinnet 
i konsentrasjon, kan han fri seg fra lidelsene.” Dette sa Mesteren, og 
slik har jeg hørt det. 


2.2 Andre kapittel Dutiyavagga 2.2.1 Tanker Vitakkasutta 
Dette ble sagt av Mesteren, jeg har hørt arahanten si det: *Han som 
har kommet fram til sannheten, arahanten, den fullkomment 
oppvåknede, tenker ofte på to ting, munker. Han tenker på fred og 
han tenker på å være alene. Den som har kommet fram til 
sannheten, vil ikke skade noen. Fordi han ikke vil skade noen og 
fordi han ikke vil begå vold mot noen, tenker han ofte at på denne 
måten skader han ingen levende vesener om de enn er raske eller 
sene av seg. Han som har kommet fram til sannheten, trives med å 
være alene og gleder seg over ensomhet, munker. Derfor tenker han 
ofte på at han har lagt alt usunt bak seg. Derfor bør dere også tenke 
på ikke å skade noe levende vesen, munker. Når dere tenker slik, vil 
dere tenke mye på at dere ikke skal skade noe levende vesen, 
uansett om de er raske eller sene av seg. Dere bør trives med å være 
alene og glede dere over ensomhet, munker. Da vil dere ofte spørre 
dere selv: "Hva er det som er usunt? Hva er det jeg ikke har lagt bak 
meg? Hva skal jeg legge bak meg?” Dette sa Mesteren. Og om dette 
er det sagt: *Han som har kommet fram til sannheten, den 
oppvåknede som holder ut ting andre ikke holder ut, har to ting i 
tankene: den første av dem er fred, sier han. og han forklarer at den 
andre av dem er ensomhet. Den store vismannen har fordrevet 
mørket og lagt det bak seg, slik at han har fullt herredømme og er 
uten noen negative tendenser i sinnet. Han som var Vessantara* er 
fri fra all grådighet. 


Vismannen bærer sitt siste legeme. Han har overvunnet 
døden og lagt alderdommen bak seg. Som når en mann står på et 
høyt fjell og har utsikt over alt folket nedenfor, slik har også 
vismannen steget opp på sannhetens høyeste terrasse og kan se alt. 
Han som har lagt bak seg alle sorger og beseiret fødsel og alderdom, 
ser at folket har sorger og har medfølelse med dem.” Dette sa 
Mesteren, og slik har jeg hørt det. 


2.2.2 Undervisning Desanåsutta Dette ble sagt av 
Mesteren, jeg har hørt arahanten si det: *Han som har kommet fram 
til sannheten, arahanten, den fullkomment oppvåknede, gir 
undervisning i to emner som følger på hverandre, munker. Hvilke to 
er det? *Se ondskap som ondskap” — dette er det første emnet han 
gir undervisning i. *Når du har sett ondskapen som ondskap, så 
slipp taket i den, fri deg fra den og kvitt deg med den” — dette er 
det andre emnet han gir undervisning i. Dette er de to emnene som 
han som har kommet fram til sannheten, arahanten, den 
fullkomment oppvåknede, gir undervisning i og som følger på 
hverandre, munker.” Dette sa Mesteren. Og om dette er det sagt: 
*Se hvilke to emner som følger på hverandre, som den oppvåknede, 
han som har kommet fram til sannheten, forklarer: Se ondskapen 
som ondskap, og kvitt deg deretter med den. Når du føler avsky for 
den, gjør du slutt på lidelsen.” Dette sa Mesteren, og slik har jeg 
hørt det. 


2.2.3 Kunnskap Vjjjåsutta Dette ble sagt av Mesteren, jeg 
har hørt arahanten si det: "Uvitenhet fører til usunne 
sinnstilstander, og mangel på selvrespekt og mangel på respekt for 
andre følger med dette, munker. Kunnskap fører derimot til sunne 
sinnstilstander med selvrespekt og respekt for andre.” Dette sa 
Mesteren. Og om dette er det sagt: *Alle vonde tilstander i denne 
verden eller den neste springer ut av uvitenhet sammen med 
lengsler og grådighet. Siden den som har onde ønsker, verken har 
selvrespekt eller respekt for andre, begår han onde handlinger og 
disse fører ham til helvete. Derfor bør munken skaffe seg kunnskap 
og overvinne alle lengsler, all grådighet og all uvitenhet. Hvis han 
skaffer seg kunnskap, vinner han over helvete.” Dette sa Mesteren, 
og slik har jeg hørt det. 


2.2.4 Tap av visdom Pafifiåparihinasutta Dette ble sagt av 
Mesteren, jeg har hørt arahanten si det: *De som taper den edle 
visdom, har virkelig lidd et tap, munker. De lever et smertefullt liv 
med sorger, klager og bekymringer, og etter døden kan de regne 
med å havne i dårlige kår. Men de som ikke taper den edle visdom, 
har ikke lidd noe tap. De lever lykkelig uten sorger, klager og 
bekymringer, og etter døden kan de regne med å komme i gode 
kår.” Dette sa Mesteren. Og om dette er det sagt: *Noen taper sin 
visdom. Og se! De tror at denne verden med alle dens guder, med 
subjekt og objekt er reell! Men visdom er best av alt i verden fordi 
den fører til løsrivelse. Den som har rett forståelse, frir seg fra 
tilblivelse og eksistens. De guder og mennesker som har oppnådd 
full oppvåkning og som har oppmerksomhet, og bærer sitt siste 
legeme, ønsker seg bare smilende visdom.” Dette sa Mesteren, og 
slik har jeg hørt det. 


2.2.5 Verdens voktere Sukkadhammasutta Dette ble sagt 
av Mesteren, jeg har hørt arahanten si det: *Det finnes to lyse 
holdninger som er verdens voktere, munker. Hvilke to? Det er 
selvrespekt og det er respekt for andre. Hvis disse to lyse 
holdningen ikke hadde voktet verden, ville ingen ha respektert sin 
mor, sin mors søster, sin morbrors hustru, sin lærers hustru eller 
andre kvinner som fortjener respekt. Verden ville ha forfalt i 
promiskuitet som blant geiter, sauer, høns, svin, hunder og sjakaler. 
Men siden disse to lyse holdningene vokter verden, respekterer man 
sin mor, sin mors søster, sin morbrors hustru, sin lærers hustru eller 
andre kvinner som fortjener respekt.” Dette sa Mesteren. Og om 
dette er det sagt: *De som verken har selvrespekt eller respekt for 
andre, har mistet sine lyse røtter og går mot fødsel og død. Men de 
som har selvrespekt og respekt for andre, har alltid et solid fotfeste. 
De styrker sin edle livsførsel, og for disse gode mennesker skjer 
ingen ny tilblivelse.” Dette sa Mesteren, og slik har jeg hørt det. 


2.2.6 Det som ikke er født Ajåtasutta Dette ble sagt av 
Mesteren, jeg har hørt arahanten si det: *Det finnes noe som ikke er 
født, som ikke er blitt til, som ikke er laget eller sammensatt, 
munker. Hvis det ikke hadde vært noe som verken er født, blitt til, 
laget eller sammensatt, munker, da hadde det ikke vært noen vei 
bort fra det som er født, som er blitt til, som er laget eller 
sammensatt, munker. Men ettersom det finnes noe som ikke er født, 
som ikke er blitt til, som ikke er laget eller sammensatt, finnes det 
også en vei bort fra det som er 996 født, fra det som er blitt til, fra 
det som er laget og fra det som er sammensatt. Dette sa Mesteren. 
Og om dette er det sagt: *Det som er født, som er blitt til, som er 
laget og sammensatt, har ingen varighet. Det er underlagt alderdom 
og død, det er et gebrekkelig sykdomsreir som stadig må fores med 
mat — det er ingenting å glede seg over. Bedre å fri seg fra dette, 
finne det eksisterende, det varige som ligger utenfor tankens 
rekkevidde, den ufødte, usammensatte veien fri fra lidenskaper og 
sorger, slutten på alle lidelser. Lykken er å la konstruksjonene falle 
til ro.” Dette sa Mesteren, og slik har jeg hørt det. 


2.2.7 To former for nibbana Nibbånadhåtusutta Dette ble 
sagt av Mesteren, jeg har hørt arahanten si det: *Det finnes to 
former for nibbana, munker. Hvilke to? Det er nibbana med en 
gjenværende rest og det er nibbana uten gjenværende rest. Men hva 
er nibbana med en gjenværende rest, munker? Sett at vi har en 
munk som er en arahant, som har kvittet seg med sinnets 
forurensninger, som har gjennomført treningen og gjort det som 
skal gjøres, som har lagt fra seg børa og nådd målet, som har fridd 
seg fra tilblivelsens lenker og oppnådd innsikt og frigjøring. Hvis 
han likevel fortsatt opplever behag og ubehag gjennom sine fem 
sanser slik at han opplever godt og vondt, da kaller vi hans frihet 
fra begjær, frihet fra hat og frihet fra uvitenhet for nibbana med en 
gjenværende rest. Hva er så nibbana uten gjenværende rest, 
munker? Sett at vi har en munk som er en arahant, som har kvittet 
seg med sinnets forurensninger, som har gjennomført treningen og 
gjort det som skal gjøres, som har lagt fra seg børa og nådd målet, 
som har fridd seg fra tilblivelsens lenker og oppnådd innsikt og 
frigjøring. Hvis alle sansene hans er kjølnet, slik at han ikke lenger 
søker nytelser, kaller vi det nibbana uten gjenværende rest, 
munker.” Dette sa Mesteren. Og om dette er det sagt: *Han som ser, 
og som er uten bindinger, har forklart to former for nibbana. Den 
ene kan vi oppleve her og nå. Selv om den har en gjenværende rest, 
er strømmen mot nye tilblivelser skåret over. Den tilstand der alle 
tilblivelser er opphørt, ligger fortsatt i fremtiden. De som opplever 
denne usammensatte tilstand, som har frigjort sinnet og skåret over 
strømmen mot nye tilblivelser, de har nådd fram til lærens kjerne 
og er glade over at det er slutt. 


De har sluppet taket i alle tilblivelser.” Dette sa Mesteren, 
og slik har jeg hørt det. 


2.2.8 Ensom meditasjon Patisallånasutta Dette ble sagt av 
Mesteren, jeg har hørt arahanten si det: *Dere bør like ensomhet, 
munker, dere bør trives med ensomhet, der dere praktiserer 
konsentrasjon av sinnet. Dere bør ikke forakte innsikt, og dere bør 
ofte sitte i enerom. Den som gjør dette, kan regne med ett av to 
resultater: innsikt her og nå, eller, om det fortsatt er noe som 
henger igjen, er han i det minste sikret mot tilbakefall.” Dette sa 
Mesteren. Og om dette er det sagt: *Den kloke som har fred i sinnet, 
som praktiserer oppmerksomhet og meditasjon, ser sannheten slik 
den er, og lengter ikke etter sansenytelser. De gode, som ikke 
henfaller til slapphet, men ser farene ved å være lat, er ikke i stand 
til å falle tilbake, for de nærmer seg nibbana.” Dette sa Mesteren, og 
slik har jeg hørt det. 


2.2.9 De fordeler treningen kan gi Sikkhånisamsasutta 
Dette ble sagt av Mesteren, jeg har hørt arahanten si det: *Dere bør 
bestrebe dere etter å oppnå de fordeler treningen kan gi, munker, 
det vil si for å oppnå videre visdom og frigjøringens essens, og for å 
mestre oppmerksomheten. Hvis dere gjør dette, kan dere regne med 
ett av to resultater: innsikt her og nå, eller, om det fortsatt er noe 
som henger igjen, er dere i det minste sikret mot tilbakefall.” Dette 
sa Mesteren. Og om dette er det sagt: *Vismannen som bærer sitt 
siste legeme, som har beseiret Måra” og lagt alderdommen bak seg, 
har fullført treningen og ikke forlatt sannheten. Han har den 
høyeste visdom og han ser slutten på tilblivelsen. Derfor bør dere 
alltid meditere ivrig og ha god konsentrasjon. Vær iherdige, så vil 
også dere se slutten på tilblivelsen. Overvinn Måra med hele hans 
hær, munker, og legg all tilblivelse og død bak dere.” Dette sa 
Mesteren, og slik har jeg hørt det. 


2.2.10 Om å være våken Jågariyasutta Dette ble sagt av 
Mesteren, jeg har hørt arahanten si det: *En munk bør holde seg 
våken, og han bør være oppmerksom, konsentrert, ha klar 
forståelse, ha godt humør og et lyst sinn, og betrakte sunne 
sinnstilstander når de inntreffer. Hvis han gjør dette, kan han regne 
med ett av to resultater: innsikt her og nå, eller, om det fortsatt er 
noe som henger igjen, er han i det minste sikret mot tilbakefall.” 
Dette sa Mesteren. Og om dette er det sagt: *Hør dette, dere som er 
våkne! Dere som sover, våkn opp! Det er bedre å være våken, enn å 
sove. Den som er våken, trenger ikke å være redd. Den som er 
våken og oppmerksom, har klar forståelse, konsentrasjon, godt 
humør og et lyst sinn, som utforsker læren når han har tid til det, 
samler sinnet og fordriver mørket. Derfor bør munken holde seg 
våken, være klok og iherdig og meditere. Da bryter han tilblivelsens 
og alderdommens lenker og oppnår fullkommen oppvåkning her og 
nå.” Dette sa Mesteren, og slik har jeg hørt det. 


2.2.11 Helvete Åpåyikasutta Dette ble sagt av Mesteren, 
jeg har hørt arahanten si det: *Det er to personer som kommer til å 
havne i helvete” hvis de ikke slutter med det de gjør, munker. 
Hvilke to? Det er han som later som om han lever det opphøyde liv 
selv om han ikke gjør det, og det er han som uten grunn anklager 
en som lever det rene og opphøyde liv, for ikke å gjøre det. Disse to 
personene kommer til å havne i helvete hvis de ikke slutter med det 
de gjør.” Dette sa Mesteren. Og om dette er det sagt: *Løgneren 
havner i helvete, og det samme gjør den som hevder han ikke har 
gjort det han har gjort. Begge disse uslingene får samme skjebne. 
Mange som bærer den gule kappe, men som er onde og uten 
selvbeherskelse, kommer til helvete som følge av sine onde 
handlinger. Det ville være bedre for slike illgjerningsmenn å sluke 
ei rødglødende jernkule, enn å spise den maten folket gir som 
gave.” Dette sa Mesteren, og slik har jeg hørt det. 


2.2.12 Feilaktige holdninger Ditthigatasutta Dette ble sagt 
av Mesteren, jeg har hørt arahanten si det: *Det finnes to feilaktige 
holdninger som gjør at noen guder og mennesker blir sittende fast, 
munker, mens andre går for langt, mens de som har evnen til å se, 
kan se dem som de er. På hvilken måte blir noen sittende fast? 
Noen guder og mennesker er så besnæret og begeistret for tilblivelse 
at de slett ikke blir interessert eller glade når de hører om en lære 
om å avslutte tilblivelsen, og de blir ikke tiltrukket av den. På den 
måten blir noen sittende fast, munker. På hvilken måte går noen for 
langt? Det er noen som vemmes og føler en slik avsky og motvilje 
overfor tilblivelse at de fryder seg over tilintetgjørelsen, og de sier: 
*Siden jeg blir utslettet og går til grunne når jeg dør, når kroppen 
går i oppløsning, kommer jeg ikke til å eksistere etter døden. Dette 
er sannhet, dette er bra, dette er slik saken forholder seg.” På den 
måten går noen for langt, munker. På hvilken måte kan de som har 
evnen til å se, se dem som de er? Det er når en munk ser det som er 
blitt til som det som er blitt til. Når han ser det som er blitt til, som 
det som er blitt til, vender han seg bort fra det som er blitt til. Han 
føler ingen lidenskap for det, og han foretrekker at det skal ta slutt.” 
Dette sa Mesteren. Og om dette er det sagt: *Den som ser det som er 
blitt til, som det som er blitt til, og som er i stand til å gå forbi det 
som er blitt til, finner frihet i virkeligheten slik den er og har ikke 
lenger noe begjær etter tilblivelse. Han har full forståelse av det 
som er blitt til, og har ikke noe begjær etter tilblivelse eller 
tilintetgjørelse. Når munken ser at det som er blitt til, går til 
grunne, opplever han ingen flere tilblivelser.” Dette sa Mesteren, og 
slik har jeg hørt det. 


3. Tekster som hver inneholder tre temaer Tikanipåta 3.1 
Første kapittel Pathamavagga 3.1.1 Røtter Malasutta Dette ble sagt 
av Mesteren, jeg har hørt arahanten si det: *Det finnes tre usunne 
røtter, munker. Hvilke tre? Det er den usunne roten grådighet, den 
usunne roten hat og den usunne roten vrangforestillinger. Dette er 
de tre usunne røttene, munker.” Dette sa Mesteren. Og om dette er 
det sagt: "Grådighet, hat og vrangforestillinger ødelegger en person 
med svak karakter. De springer ut av ham selv, som når et tre bærer 
frukt.” Dette sa Mesteren, og slik har jeg hørt det. 


3.1.2 Elementene Dhåtusutta Dette ble sagt av Mesteren, 
jeg har hørt arahanten si det: *Det finnes tre eksistensnivåer, 
munker. Hvilke tre? Det er formnivået, det formløse nivået og 
opphørsnivået. Dette er de tre nivåene.” Dette sa Mesteren. Og om 
dette er det sagt: *De som forstår formnivået, som ikke henger seg 
opp i det formløse nivået, og som forstår opphørsnivået, de vil 
beseire døden. Den fullkomment oppvåknede sier at de som i sitt 
legeme opplever det udødelige element som er fritt for bindinger, 
som slipper taket i alle bindinger og fjerner alle negative tendenser i 
sinnet, vandrer sorgløshetens og lidenskapsløshetens vei.” Dette sa 
Mesteren, og slik har jeg hørt det. 


3.1.3 Den første teksten om følelsene 
Pathamavedanaåsutta Dette ble sagt av Mesteren, jeg har hørt 
arahanten si det: *Det finnes tre slags følelser, munker. Hvilke tre? 
Det er gode følelser, vonde følelser, følelser som verken er vonde 
eller gode. Dette er de tre følelsene.” Dette sa Mesteren. Og om 
dette er det sagt: *Den oppvåknedes elev er konsentrert, han har 
klar forståelse og oppmerksomhet. Han forstår følelsene og hvordan 
de blir til. Han forstår også hvordan de tar slutt og metoden for å 
avslutte dem. En munk som har gjort slutt på følelsene, ønsker seg 
ikke mer. Han har nådd det endelige nibbana.” Dette sa Mesteren, 
og slik har jeg hørt det. 


3.1.4 Den andre teksten om følelsene. Dutiyavedanåsutta 
Dette ble sagt av Mesteren, jeg har hørt arahanten si det: **Det 
finnes tre slags følelser, munker. Hvilke tre? Det er gode følelser, 
vonde følelser, følelser som verken er vonde eller gode. Gode 
følelser bør betraktes som vonde, vonde følelser bør betraktes som 
en torn, og følelser som verken er vonde eller gode, bør betraktes 
som forgjengelige. Når en munk betrakter følelsene slik, kan han 
kalles en edel munk som ser tingene som de er, som har skåret bort 
begjæret og brutt lenkene. Han har den rette forståelsen og har gjort 
slutt på lidelsen.” Dette sa Mesteren. Og om dette er det sagt: *En 
munk som ser gode følelser som vonde, som ser vonde følelser som 
en torn og ser følelser som verken er vonde eller gode som 
forgjengelige, han ser tingene som de er. Når dette fører ham til 
frigjøring er han en som har rett forståelse og som har lagt alle 
bindinger bak seg.” Dette sa Mesteren, og slik har jeg hørt det. 


3.1.5 Første tekst om lengsler Pathamaesanasutta Dette ble 
sagt av Mesteren, jeg har hørt arahanten si det: *Det finnes tre 
lengsler, munker. Hvilke tre? Det er lengsel etter sansenytelser, 
lengsel etter tilblivelse og lengsel etter det opphøyde liv. Dette er de 
tre lengslene.” Dette sa Mesteren. Og om dette er det sagt: *Den 
oppvåknedes elev er konsentrert, han har klar forståelse og 
oppmerksomhet. Han forstår lengslene og hvordan de blir til. Han 
forstår også hvordan de tar slutt og metoden for å avslutte dem. En 
munk som har gjort slutt på lengslene, 9 ønsker seg ikke mer. Han 
har nådd det endelige nibbana.” Dette sa Mesteren, og slik har jeg 
hørt det. 


3.1.6 Andre tekst om lengsler Dutiyaesanåsutta Dette ble 
sagt av Mesteren, jeg har hørt arahanten si det: *Det finnes tre 
lengsler, munker. Hvilke tre? Det er lengsel etter sansenytelser, 
lengsel etter tilblivelse og lengsel etter det opphøyde liv. Dette er de 
tre lengslene.” Dette sa Mesteren. Og om dette er det sagt: "Lengsel 
etter sansenytelser, lengsel etter tilblivelse og lengsel etter det 
opphøyde liv — dette er tre feilaktige holdninger som forvrenger 
sannheten. Hvis en munk slipper taket i alle lidenskaper og befrir 
seg fra all grådighet, vil lengslene falle til ro og de feilaktige 
holdningene forsvinner. Når lengslene forsvinner, bl spør han ikke 
lenger om det ene eller det andre.” Dette sa Mesteren, og slik har 
jeg hørt det. 


3.1.7 Første tekst om usunne tendenser Pathamaåsavasutta 
Dette ble sagt av Mesteren, jeg har hørt arahanten si det: *Det 
finnes tre usunne tendenser, munker. Hvilke tre? Det er den usunne 
tendensen til sansenytelser, den usunne tendensen til tilblivelse og 
den usunne tendensen til uvitenhet. Dette er de tre usunne 
tendensene.” Dette sa Mesteren. Og om dette er det sagt: *Den 
oppvåknedes elev er konsentrert, han har klar forståelse og 
oppmerksomhet. Han forstår tendensene og hvordan de blir til. Han 
forstår også hvordan de tar slutt og metoden for å avslutte dem. En 
munk som har gjort slutt på tendensene, ønsker seg ikke mer. Han 
har nådd det endelige nibbana.” Dette sa Mesteren, og slik har jeg 
hørt det. 


3.1.8 Andre tekst om usunne tendenser Dutiyaåsavasutta 
Dette ble sagt av Mesteren, jeg har hørt arahanten si det: *Det 
finnes tre usunne tendenser, munker. Hvilke tre? Det er den usunne 
tendensen til sansenytelser, den usunne tendensen til tilblivelse og 
den usunne tendensen til uvitenhet. Dette er de tre usunne 
tendensene.” Dette sa Mesteren. Og om dette er det sagt: *Den som 
har kvittet seg med den usunne tendensen til sansenytelser, som har 
fridd seg fra uvitenhet, som har gjort slutt på den usunne tendensen 
til tilblivelse og som er fri, uten bindinger, bærer sitt siste legeme 
og har beseiret Måra og hans hær.” Dette sa Mesteren, og slik har 
jeg hørt det. 


3.1.9 Begjær Tanhåsutta Dette ble sagt av Mesteren, jeg 
har hørt arahanten si det: *Det finnes tre former for begjær, 
munker. Hvilke tre? Det er begjær etter sansenytelser, 
tilblivelsesbegjær og ødeleggelsestrang. Dette er de tre formene for 
begjær.” Dette sa Mesteren. Og om dette er det sagt: *Lenket til 
begjærets åk, med et sinn som krever tilblivelse og ødeleggelse, 
strever de under Måras åk og blir ikke kvitt sine lenker. Disse 
vesenene vandrer i kretsløpet og må stadig fødes og dø. De som har 
kvittet seg med grådigheten, som ikke krever tilblivelse og 
ødeleggelse, de har gått over til den andre bredden når de er kvitt 
sine usunne tendenser.” Dette sa Mesteren, og slik har jeg hørt det. 


3.1.10 Måras rike Måradheyyasutta Dette ble sagt av 
Mesteren, jeg har hørt arahanten si det: "Hvis en munk har tre ting, 
unnslipper han Måras rike og stråler som en sol, munker. Hvilke tre 
ting? Han har en mesters moral, en mesters konsentrasjon og en 
mesters visdom. Hvis en munk har disse tre tingene, unnslipper han 
Måras rike og stråler som en sol.” Dette sa Mesteren. Og om dette er 
det sagt: *Den som virkelig har utviklet moral, konsentrasjon og 
visdom, unnslipper Måras rike og stråler som en sol.” Dette sa 
Mesteren, og slik har jeg hørt det. 


3.2 Andre kapittel Dutiyavagga 3.2.1 Tre grunnlag for 
gode gjerninger Pufifiakiriyavatthusutta Dette ble sagt av Mesteren, 
jeg har hørt arahanten si det: *Det finnes tre grunnlag for gode 
gjerninger, munker. Hvilke tre? Det er giverglede, moral og 
meditasjon. Dette er de tre grunnlagene for gode gjerninger.” Dette 
sa Mesteren. Og om dette er det sagt: *Du bør praktisere gode 
gjerninger som gir gode resultater langt inn i fremtiden. Gi gaver og 
finn roi ditt indre. Lær å ha medfølelse med andre. Utvikler du 
disse tre som legger grunnen for lykke, vil du leve lykkelig i en 
verden uten problemer.” Dette sa Mesteren, og slik har jeg hørt det. 


3.2.2 Øyet Cakkhusutta Dette ble sagt av Mesteren, jeg har 
hørt arahanten si det: *Det finnes tre øyne, munker. Hvilke tre? Det 
kjødelige øye, det guddommelige øye og visdommens øye. Dette er 
de tre øynene.” Dette sa Mesteren. Og om dette er det sagt: *Det 
kjødelige øye, det guddommelige øye og det uforlignelige 
visdommens øye — dette er de tre øynene, sa den store vismann. 
Det kjødelige øye blir til, og veien er det guddommelige øye. Men 
når kunnskapen inntreffer, oppstår visdommens øye. Den som har 
øyne og kan se, frir seg fra alle lidelser.” Dette sa Mesteren, og slik 
har jeg hørt det. 


3.2.3 Tre evner Indriyasutta Dette ble sagt av Mesteren, jeg 
har hørt arahanten si det: *Det finnes tre evner, munker. Hvilke tre? 
Det er evnen til å ønske å få vite det man ikke vet, det er evnen til å 
ha kunnskap, og det er evnen til å være en person med kunnskap. 
Dette er de tre evnene.” Dette sa Mesteren. Og om dette er det sagt: 
*Den som trener og praktiserer riktig, utsletter uvitenheten og 
skaffer seg viten. Dette fører direkte til kunnskap og denne 
kunnskapen er frigjørende. Han vet at hans frigjøring er urokkelig 
og at tilblivelsens lenker er knust. Han har virkelig brukt sine evner 
og gleder seg over indre ro. Han bærer sitt siste legeme og har 
beseiret Måra med hele hans hær.” Dette sa Mesteren, og slik har 
jeg hørt det. 


3.2.4 Tre tider Addhåsutta Dette ble sagt av Mesteren, jeg 
har hørt arahanten si det: *Det finnes tre tider, munker. Hvilke tre? 
Det er fortid, framtid og nåtid. Dette er de tre tidene.” Dette sa 
Mesteren. Og om dette er det sagt: *Folk oppfatter verden ut fra ord 
og betegnelser, og de baserer sin oppfattelse på disse. De som ikke 
helt har forstått dette, er bundet av tunge lenker. Men den som 
forstår ord og betegnelser, forestiller seg ikke at noen har uttalt 
dem. Han har nådd fram til sinnets frihet, til en uforlignelig ro i sitt 
indre. Når han mestrer ord og betegnelser, finner han en indre fred 
og glede. Den som er befestet i sannheten, gjør bruk av det han har 
overveid, men når han har perfekt kunnskap, er det ingen 
betegnelser som passer på ham.” Dette sa Mesteren, og slik har jeg 
hørt det. 


3.2.5 Ugjerninger Duccaritasutta Dette ble sagt av 
Mesteren, jeg har hørt arahanten si det: *Det finnes tre ugjerninger, 
munker. Hvilke tre? Det er ugjerninger med kroppen, ugjerninger 
med talen og onde tanker. Dette er de tre ugjerningene.” Dette sa 
Mesteren. Og om dette er det sagt: *Den som begår ugjerninger med 
kroppen ugjerninger med talen og onde tanker eller annet som 
springer ut av hat, som ikke har gjort noen gode gjerninger, men 
har begått mange slags ugjerninger den tosken havner i helvete 
etter døden.” Dette sa Mesteren, og slik har jeg hørt det. 


3.2.6 Velgjerninger Sucaritasutta Dette ble sagt av 
Mesteren, jeg har hørt arahanten si det: *Det finnes tre 
velgjerninger, munker. Hvilke tre? Det er velgjerninger med 
kroppen, velgjerninger med talen og gode tanker. Dette er de tre 
velgjerningene.” Dette sa Mesteren. Og om dette er det sagt: *Den 
som avstår fra ugjerninger med kroppen ugjerninger med talen og 
fra onde tanker eller annet som springer ut av hat, som ikke har 
gjort noen onde gjerninger, men har begått mange slags 
velgjerninger den vismannen kommer til himmelen” etter døden.” 
Dette sa Mesteren, og slik har jeg hørt det. 


3.2.7 Renhet Soceyyasutta Dette ble sagt av Mesteren, jeg 
har hørt arahanten si det: *Det finnes tre former for renhet, munker. 
Hvilke tre? Renhet i kroppen, renhet i talen og renhet i sinnet. Dette 
er de tre formene for renhet.” Dette sa Mesteren. Og om dette er det 
sagt: *Renhet i kroppen, renhet i talen og renhet i tanker og sinn. 
Den rene har oppnådd renhet fordi han har sluppet taket i alt.” 
Dette sa Mesteren, og slik har jeg hørt det. 


3.2.8 Fullkommenhet Moneyyasutta Dette ble sagt av 
Mesteren, jeg har hørt arahanten si det: *Det finnes tre former for 
fullkommenhet, munker. Hvilke tre? Fullkommenhet i kroppen, 
fullkommenhet i talen og fullkommenhet i sinnet. Dette er de tre 
formene for fullkommenhet.” Dette sa Mesteren. Og om dette er det 
sagt: *Fullkommenhet i kropp og i tale og fullkommenhet i tanker 
og sinn. Den vise har oppnådd fullkommenhet fordi han har renset 
ut all ondskap.” Dette sa Mesteren, og slik har jeg hørt det. 


3.2.9 Første tekst om lidenskapelig begjær 
Pathamarågasutta Dette ble sagt av Mesteren, jeg har hørt 
arahanten si det: *Den som ikke har kvittet seg med lidenskapelig 
begjær, som ikke har kvittet seg med hat og som ikke har kvittet seg 
med vrangforestillinger, han kan sies å være Måras slave, munker. 
Han er lenket og bundet av Måra, og den onde kan gjøre som han 
vil med ham. Men den som har kvittet seg med lidenskapelig 
begjær, som har kvittet seg med hat og som har kvittet seg med 
vrangforestillinger, han er ikke Måras slave. Han er ikke lenket og 
bundet av Mara, og den onde kan ikke gjøre som han vil med ham.” 
Dette sa Mesteren. Og om dette er det sagt: *Den som har sluppet 
taket i lidenskap, hat og uvitenhet, han har utviklet seg selv og blitt 
Brahma, en oppvåknet, en som har kommet fram til sannheten, en 
som har lagt frykt og hat bak seg, en som har lagt alt bak seg.” 
Dette sa Mesteren, og slik har jeg hørt det. 


3.2.10 Andre tekst om lidenskapelig begjær 
Dutiyarågasutta Dette ble sagt av Mesteren, jeg har hørt arahanten 
si det: *Den som ikke har kvittet seg med lidenskapelig begjær, som 
ikke har kvittet seg med hat og som ikke har kvittet seg med 
vrangforestillinger, om ham kan det sies at han ikke har krysset 
havet med dets bølger, brenninger, virvelstrømmer, haier og 
demoner. Men den som har kvittet seg med lidenskapelig begjær, 
som har kvittet seg med hat og som har kvittet seg med 
vrangforestillinger, om ham kan det sies at han har krysset havet 
med dets bølger, brenninger, virvelstrømmer, haier og demoner. 
Han er en brahman som står trygt på fast grunn.” Dette sa Mesteren. 
Og om dette er det sagt: *Den som har sluppet taket i lidenskap, hat 
og uvitenhet, har krysset det farlige havet med bølger, brenninger, 
haier, virvelstrømmer og demoner. Han er fri fra alle bindinger og 
har beseiret døden. Han har lagt alle lidelser bak seg og vil ikke 
oppleve noen ny tilblivelse. Han har nådd målet og har ikke sin 
like. Jeg vil si han har lurt dødens konge.” Dette sa Mesteren, og 
slik har jeg hørt det. 


3.3 Tredje kapittel Tatiyavagga 3.3. 1 Feilaktige teorier 
Micchaåditthikasutta Dette ble sagt av Mesteren, jeg har hørt 
arahanten si det: *Jeg har sett personer som begår ugjerninger med 
kroppen, med talen og med sinnet, munker. De snakker vondt om 
de edle, de har feilaktige teorier og lever i samsvar med disse 
feilaktige teoriene. Etter døden, når kroppen går 1 oppløsning, 
havner de i helvete. Jeg sier ikke dette fordi jeg har hørt det av 
noen annen filosof eller brahman. Jeg sier det fordi jeg har sett det 
selv.” Dette sa Mesteren. Og om dette er det sagt: "Sett at en person 
har feilaktig tenkning, feilaktig tale, og likeså feilaktige handlinger, 
og han har også lite lærdom og begår ugjerninger, her i dette korte 
livet. Etter at denne tosken er død, bh når kroppen går i oppløsning, 
havner han i helvete. Dette sa Mesteren, og slik har jeg hørt det. 


3.3.2 Riktige teorier Sammåaditthikasutta Dette ble sagt av 
Mesteren, jeg har hørt arahanten si det: *Jeg har sett personer som 
gjør gode gjerninger med kroppen, med talen og med sinnet, 
munker. De snakker ikke vondt om de edle, de har riktige teorier og 
lever i samsvar med disse feilaktige teoriene. Etter døden, når 
kroppen går i oppløsning, kommer de til himmelen. Jeg sier ikke 
dette fordi jeg har hørt det av noen annen filosof eller brahman. Jeg 
sier det fordi jeg har sett det selv.” Dette sa Mesteren. Og om dette 
er det sagt: "Sett at en person har fullkommen tenkning, 
fullkommen tale, og likeså fullkokmne handlinger, og han har også 
mye lærdom og gjør gode ugjerninger, her i dette korte livet. Etter 
at denne vismannen er død, i når kroppen går i oppløsning, kommer 
han til himmelen.” Dette sa Mesteren, og slik har jeg hørt det. 


3.3.3 Metoder for å bli fri Nissaraniyasutta Dette ble sagt 
av Mesteren, jeg har hørt arahanten si det: *Det finnes tre metoder 
for å bli fri, munker. Hvilke tre? Å gi avkall gir frihet fra 
sansenytelser, formløshet gir frihet fra former, og avslutning gir 
frihet fra alt som er blitt til gjennom betinget tilblivelse. Dette er de 
tre metodene for å bli fri.” Dette sa Mesteren. Og om dette er det 
sagt: *Den som har opplevd frihet fra sansenytelser og som har 
kommet seg løs fra formene, som har lagt all betinget eksistens bak 
seg og som hele tiden trener iherdig, han er en munk som ser 
tingene som de er og som en følge av dette, blir han fri. Han er en 
vismann som har lagt lenkene bak seg, og med fred i sitt indre har 
han full innsikt.” Dette sa Mesteren, og slik har jeg hørt det. 


3.3.4 Fred Santatarasutta Dette ble sagt av Mesteren, jeg 
har hørt arahanten si det: *Det formløse er fredeligere enn formene, 
og avslutningen er fredeligere enn det formløse, munker.” Dette sa 
Mesteren. Og om dette er det sagt: *De som knytter seg til former 
og de som står på det formløse, de kjenner ikke avslutningen, og de 
kommer tilbake gang på gang. De som virkelig kjenner former og de 
som ikke står på det formløse, de finner frihet i avslutningen, og de 
har lagt døden bak seg. Den fullkomment oppvåknede har i dette liv 
oppnådd udødelighet som ikke baserer seg på noe som helst. Fordi 
han ikke har noen usunne tendenser i sinnet har han funnet frihet 
fra det å basere seg på noe. Denne fullkomne veien til frihet fra 
sorger er det han underviser andre 1.” Dette sa Mesteren, og slik har 
jeg hørt det. 


3.3.5 Sønner Puttasutta Dette ble sagt av Mesteren, jeg har 
hørt arahanten si det: *Det finnes tre slags sønner her i verden, 
munker. Hvilke tre? Det er han som er bedre enn foreldrene, han 
som er likeverdig med foreldrene, og han som er verre enn 
foreldrene. Hvordan er han som er bedre enn foreldrene, munker? 
Sett at mor og far ikke har tatt tilflukt til Buddha, til læren eller til 
fellesskapet av de ordinerte, at de ikke avstår fra å drepe og stjele, 
at de ikke avstår fra urette sansenytelser, at de ikke avstår fra å lyve 
og fra å beruse seg, at de har dårlig moral og er ondsinnede. Men de 
får en sønn som tar tilflukt til Buddha, til læren og til fellesskapet 
av de ordinerte, som avstår fra å drepe og stjele, som avstår fra 
urette sansenytelser, som avstår fra å lyve og fra å beruse seg, som 
har god moral og et vakkert sinn. Dette er en sønn som er bedre enn 
foreldrene, munker. Hvordan er han som er likeverdig med 
foreldrene? Sett at mor og far tar tilflukt til Buddha, til læren og til 
fellesskapet av de ordinerte, at de avstår fra å drepe og stjele, at de 
avstår fra urette sansenytelser, at de avstår fra å lyve og fra å beruse 
seg, at de har god moral og et vakker sinn. De får en sønn som tar 
tilflukt til Buddha, til læren og til fellesskapet av de ordinerte, som 
avstår fra å drepe og stjele, som avstår fra urette sansenytelser, som 
avstår fra å lyve og fra å beruse seg, som har god moral og et 
vakkert sinn. Dette er en sønn som er likeverdig med foreldrene, 
munker. Hvordan er han som er verre enn foreldrene? Sett at mor 
og far tar tilflukt til Buddha, til læren og til fellesskapet av de 
ordinerte, at de avstår fra å drepe og stjele, at de avstår fra urette 
sansenytelser, at de avstår fra å lyve og fra å beruse seg, at de har 
god moral og et vakker sinn. Men de får en sønn som ikke tar 
tilflukt til Buddha, til læren eller til fellesskapet av de ordinerte, 
som ikke avstår fra å drepe og stjele, som ikke avstår fra urette 
sansenytelser, som ikke avstår fra å lyve og fra å beruse seg, som 
har dårlig moral og er ondsinnet. Dette er en sønn som er verre enn 
foreldrene, munker. Og dette er de tre slags sønner her i verden, 
munker.” Dette sa Mesteren. Og om dette er det sagt: *Den som er 
klok, ønsker seg en sønn som er bedre enn ham, eller likeverdig. 


Han ønsker seg ikke en som er dårligere og som gjør skam 
på familien. Men slike sønner som følger Buddhas lære, som har 
tillit og som har god moral, som er hyggelige å snakke med og som 
ikke er gjerrige, de stråler i vennekretsen som månen fra skyfri 
himmel.” Dette sa Mesteren, og slik har jeg hørt det. 


3.3.6 Tørken Avutthikasutta Dette ble sagt av Mesteren, 
jeg har hørt arahanten si det: *Det finnes tre slags personer i 
verden. Hvilke tre? Han som er som en tørke, han som er som 
lokale regnbyger og han som er som et omfattende regnvær. Hva 
slags person er det som er som en tørke, munker? Det er en person 
som ikke gir gaver til noen, som ikke gir mat, drikke, klær, 
transport, kranser, røkelse, parfyme, bolig eller lys til noen filosof 
eller brahman og heller ikke til fattige og trengende tiggere. Denne 
personen er som en tørke. Hva slags person er det som er som 
lokale regnbyger, munker? Det er en person som gir gaver til noen, 
men ikke til andre, som gir mat, drikke, klær, transport, kranser, 
røkelse, parfyme, bolig og lys til noen filosofer og brahmaner, men 
ikke til alle, til noen fattige og trengende tiggere, men ikke til alle. 
Denne personen er som lokale regnbyger. Hva slags person er det 
som er som et omfattende regnvær, munker? Det er en person som 
gir gaver til alle, som gir mat, drikke, klær, transport, kranser, 
røkelse, parfyme, bolig og lys til alle filosofer og brahmaner og til 
alle fattige og trengende tiggere uten å gjøre forskjell. Denne 
personen er som et omfattende regnvær.” Dette sa Mesteren. Og om 
dette er det sagt: "Ikke til filosofer, ikke til brahmaner, ikke til 
trengende tiggere gir han noen gaver, verken mat eller drikke. En 
slik person er som en tørke, og kalles en ussel fyr. Han deler med 
noen, men andre får ikke noe, og forstandige folk sier han er som 
lokale regnbyger. Den som har medfølelse med alt som lever, deler 
gjerne med andre. Han gir sine gaver med glede og oppfordrer også 
andre til å gi. Han er som en tordnende regnsky som øser ut regn i 
fossende strømmer over både berg og dal, over både høye og lave. 


Nettopp slik er den som har lagt seg opp midler med 
rettmessig flid, og metter de trengende med mat og med drikke.” 
Dette har Mesteren sagt. Det har jeg hørt. 


3.3.7 Tre former for lykke Sukhapatthanasutta Dette ble 
sagt av Mesteren, jeg har hørt arahanten si det: *Den som er klok, 
bør ta vare på sin moral fordi han ønsker seg tre former for lykke, 
munker. Hvilke tre? Den som er klok, bør ta vare på sin moral fordi 
han ønsker seg ros. Den som er klok, bør ta vare på sin moral fordi 
han ønsker seg rikdom. Den som er klok, bør ta vare på sin moral 
fordi han ønsker å komme til himmelen etter at han er død. Dette er 
de tre formene for lykke som en klok mann bør ta vare på sin moral 
for.” Dette sa Mesteren. Og om dette er det sagt: *Den kloke bør ta 
vare på sin moral fordi han ønsker seg tre former for lykke: Ros, 
rikdom, og senere glede i himmelen. Hvis man følger en som gjør 
ondt, vil man selv bli mistenkt for det samme, selv om man intet 
ondt gjør, og man vil få et dårlig rykte. Man blir slik ens venner er, 
maken til dem man følger og holder seg i lag med. Man blir som 
dem man har selskap med, og man blir som dem man har kontakt 
med, slik ei pil som er innsatt med gift, forurenser alle pilene i 
koggeret. Derfor bør den vise holde seg unna de onde, av frykt for 
at det skal smitte over på ham. 


Trer man en råtten fisk inn på en snor av flettet gras, vil 
graset også lukte råttent. Slik også med omgang med tosker. Pakker 
man inn røkelse i et blad, vil også bladet dufte godt av røkelsen. 
Slik også med omgang med vismenn. Derfor vil den vise huske 
denne lignelsen om bladkurven og vite hva som vil skje med ham. 
Du bør ikke ha omgang med dårlige mennesker, men pleie omgang 
med dem som er gode. De dårlige trekker deg ned i helvete, mens 
de gode kommer til himmelen.” Dette har Mesteren sagt. Det har 
jeg hørt. 


3.3.8 Forgjengelighet Bhidurasutta Dette ble sagt av 
Mesteren, jeg har hørt arahanten si det: "Kroppen er forgjengelig, 
munker, bevisstheten kommer til å svinne hen, og alle involveringer 
er flyktige, smertefylte og foranderlige av natur.” Dette sa Mesteren. 
Og om dette er det sagt: *Når du vet at kroppen er forgjengelig, at 
bevisstheten kommer til å bli borte, og ser farene ved alle 
involveringer, går du forbi fødsel og død. Den som har utviklet seg 
selv, finner den høyeste fred og avventer i ro sin siste time.” Dette 
har Mesteren sagt. Det har jeg hørt. 


3.3.9 Like egenskaper søker sammen 
Dhåtusosamsandanasutta Dette ble sagt av Mesteren, jeg har hørt 
arahanten si det: "Levende vesener søker sammen med andre med 
samme egenskaper, munker, og holder seg sammen med disse. 
Vesener med dårlig smak søker sammen med andre med dårlig 
smak, og vesener med god smak søker sammen med andre med god 
smak. Dette skjedde i fortiden, det kommer til å skje i framtiden, og 
det skjer nå, munker.” Dette sa Mesteren. Og om dette er det sagt: 
"Lystene oppstår av samvær, uten samvær visner de bort. Selv en 
god mann går det nedover med i samvær med en latsabb, slik man 
vil synke i havet om man bare har en treflis å klamre seg til. Derfor 
bør du holde deg unna en latsabb som ikke har krefter. Den kloke 
omgås heller med edle som har engasjement og krefter, som 
mediterer og alltid viser tiltak.” Dette har Mesteren sagt. Det har jeg 
hørt. 


3.3.10 Frafall Parihånasutta Dette ble sagt av Mesteren, jeg 
har hørt arahanten si det: *Det er tre ting som kan føre til at en 
munk under opplæring faller fra, munker. Hvilke tre? Det er hvis 
munken under opplæring blir for opptatt av andre aktiviteter og 
heller vil drive med disse. Det er hvis han blir for opptatt av unyttig 
skravling og heller vil drive med dette. Og det er hvis han er for 
glad i å sove og heller vil drive med dette. Dette er de tre tingene 
som kan føre til at en munk under opplæring faller fra. *Det er tre 
ting som kan føre til at en munk under opplæring ikke faller fra, 
munker. Hvilke tre? Det er hvis munken under opplæring ikke blir 
for opptatt av andre aktiviteter og ikke heller vil drive med disse. 
Det er hvis han ikke blir for opptatt av unyttig skravling og ikke 
heller vil drive med dette. Og det er hvis han ikke er for glad i å 
sove og ikke heller vil drive med dette. Dette er de tre tingene som 
kan føre til at en munk under opplæring ikke faller fra.” Dette sa 
Mesteren. Og om dette er det sagt: *En munk som er for opptatt av 
andre aktiviteter, av skravling og av søvn, og som er for urolig til 
sinns, er ute av stand til å oppnå den uforlignelige oppvåkning. Men 
den som har få gjøremål, ikke henfaller til søvn og finner ro i 
sinnet, kan oppnå den uforlignelige oppvåkning.” Dette har 
Mesteren sagt. Det har jeg hørt. 


3.4 Fjerde kapittel Catutthavagga 3.4.1 Tanker 
Vitakkasutta Dette ble sagt av Mesteren, jeg har hørt arahanten si 
det: *Det finnes tre usunne tanker, munker. Hvilke tre? Det er 
tanken på at man vil ha god omtale, det er tanken på å få vinning, 
heder og ære, og det er bekymringer om andre mennesker. Dette er 
de tre usunne tankene.” Dette sa Mesteren. Og om dette er det sagt: 
*Den som ønsker seg god omtale, vinning, heder og ære, og festing 
sammen med vennene, står langt fra å bryte sine lenker. Den som 
sier fra seg barn og kveg, rikdom og ekteskap, han er i stand til å 
oppnå den uforlignelige oppvåkning.” Dette har Mesteren sagt. Det 
har jeg hørt. 


3.4.2 Heder og ære Sakkårasutta Dette ble sagt av 
Mesteren, jeg har hørt arahanten si det: *Jeg har sett folk motta så 
mye heder og ære at de blir helt ødelagt, og etter døden, når 
kroppen går i oppløsning, havner de i helvete. Jeg har sett folk 
motta så lite heder og ære at de blir helt ødelagt, og etter døden, 
når kroppen går i oppløsning, havner de i helvete. Jeg har også sett 
folk motta både for mye og for lite heder og ære slik at de blir helt 
ødelagt, og etter døden, når kroppen går i oppløsning, havner de i 
helvete. Jeg sier ikke dette fordi jeg har hørt det av noen annen 
filosof eller brahman. Jeg sier det fordi jeg har sett det selv.” Dette 
sa Mesteren. Og om dette er det sagt: *Den som ikke lar sin sinnsro 
bli rokket av heder og ære eller mangel på dette, men trener 
iherdig, og alltid mediterer, som har et skarpt syn og innsikt i 
teoriene, som gleder seg over at involveringene faller bort, det kan 
sannelig kalles et godt menneske.” Dette har Mesteren sagt. Det har 
jeg hørt. 


3.4.3 Hva gudene sier Devasaddasutta Dette ble sagt av 
Mesteren, jeg har hørt arahanten si det: "Gudene uttaler seg ved tre 
forskjellige anledninger når disse inntreffer, munker. Hvilke tre? 
Når en elev av den edle tenker på å rake av seg hår og skjegg, iføre 
seg den gule kappen, forlate hjemmet og gå ut i hjemløsheten, sier 
gudene: "Denne eleven av den edle tenker på å gå til kamp mot 
Mara!” Dette er den første anledningen der gudene uttaler seg. Når 
den edles elev tar fatt på treningen og utvikler de sju faktorene som 
fører til oppvåkning, sier gudene: *'Denne eleven av den edle går til 
kamp mot Måra!” Dette er den andre anledningen der gudene 
uttaler seg. Når den edles elev har utslettet sinnets forurensninger, 
og fri fra forurensninger i sinnet selv har forstått og virkeliggjort 
sinnets frigjøring gjennom visdom og hviler i denne her og nå, sier 
gudene: "Denne eleven av den edle har seiret i kampen og går 
seirende fram i første rekke!” Dette er den tredje anledningen der 
gudene uttaler seg. Og dette er de tre anledningene der gudene 
uttaler seg, når de inntreffer, munker.” Dette sa Mesteren. Og om 
dette er det sagt: "Selv gudene hyller den erfarne kriger, den 
fullkomment oppvåknedes elev, når de ser at han seirer i kampen: 
*Hill deg, du store helt, som seiret i den vanskelige kampen! Du 
vant over dødens hær som ville forhindre din frigjøring!” Slik hyller 
gudene han som har nådd målet, selv om de ikke kan se hvordan 
han beseiret dødens makt.” Dette har Mesteren sagt. Det har jeg 
hørt. 


3.4.4 Fem forhåndsvarsler Paficapubbanimittasutta Dette 
ble sagt av Mesteren, jeg har hørt arahanten si det: *Når en gud 
nærmer seg døden, får han fem forhåndsvarsler. Blomsterkransene 
visner, klærne blir skitne, han begynner å svette i armhulene, 
kroppen blir misfarget og han trives ikke lenger på gudetronen sin. 
Da vet de andre gudene at denne guden kommer til å falle, og de 
oppmuntrer ham slik: "Håper du får en god gjenfødelse, at du får 
noe som er godt å få, og at du kan leve godt på det du der får!” Da 
Mesteren hadde sagt dette, spurte en av munkene: *Hva er det 
gudene regner som en god gjenfødelse, Mester? Hva synes gudene 
det er godt å få, og hva mener de med å leve godt?” *Det som 
gudene regner som en god gjenfødelse, er å bli født som menneske, 
munk, for som menneske kan de begynne å følge den læren og 
disiplinen som er blitt proklamert av han som har kommet fram til 
sannheten. Det de synes det er godt å få, er en begrunnet, fast og 
rotfestet tillit som ikke kan bli ødelagt av noen filosof, brahman, 
gud eller djevel eller noen andre i hele verden. Det er også dette de 
mener med å leve godt.” Dette sa Mesteren. Og om dette er det sagt: 
*Når en gud har utlevd sin tid og faller fra sin gudetilstand, 
kommer de andre gudene med oppmuntringer: *Forlat nå 
himmelen, min venn, og bli et menneske blant mennesker. Når du 
er blitt et menneske, så ha tillit til den beste lære som finnes. La 
tilliten til denne velformulerte læren være begrunnet og fast, 
rotfestet og solid, så ikke den kan rokkes så lenge du lever. 


Unngå å begå ugjerninger med kropp, tale eller tanke, eller 
andre former for ugjerninger. Gjør det som er sunt og godt, la din 
tale være likeså, og hold sinnet ditt sunt, uten å binde deg til noe. 
Deretter skal du forberede en gunstig gjenfødelse ved å gi mange 
gaver og ved å inspirere andre til også å leve et høyverdig liv.” Slik 
viser de andre gudene sin medfølelse med ham som skal dø, og de 
slutter med å si: *Kom hit som gud igjen og igjen!” Dette har 
Mesteren sagt. Det har jeg hørt. 


3.4.5 Til glede og nytte for mange Bahujanahitasutta Dette 
ble sagt av Mesteren, jeg har hørt arahanten si det: *Det er tre 
personer som har stått fram i verden til glede og nytte for mange 
mennesker, som har medfølelse med verden og er til glede, nytte og 
hjelp for guder og mennesker. Hvilke tre? Her står en som er 
kommet fram til sannheten fram her i verden. Han er en arahant, en 
Mester som har våknet fullt og helt ved egen hjelp. Han har 
fullkommen kunnskap og levemåte, han er lykkelig, han er en som 
kjenner verden, — en uforlignelig trener for folk som kan trenes, — 
guders og menneskers lærer, en våken Mester. Han underviser i en 
lære som er vakker på begynnelsen, vakker på midten og vakker på 
slutten, som er hel og komplett både i form og innhold, og han 
forklarer hvordan man kan praktisere det opphøyde liv. Dette er 
den første av de tre personene som har stått fram 1 verden til glede 
og nytte for mange mennesker, som har medfølelse med verden og 
er til glede, nytte og hjelp for guder og mennesker, munker. Videre 
er det en elev av denne læreren. Han er en munk som er en arahant, 
som har kvittet seg med sinnets forurensninger, som har 
gjennomført treningen, gjort det som skal gjøres, lagt fra seg børa, 
nådd fram til målet, kvittet seg med alt som binder til ny tilblivelse 
og har nådd frihet gjennom fullkommen forståelse. Han underviser 
også i en lære som er vakker på begynnelsen, vakker på midten og 
vakker på slutten, som er hel og komplett både i form og innhold, 
og han forklarer hvordan man kan praktisere det opphøyde liv. 
Dette er den andre av de tre personene som har stått fram i verden 
til glede og nytte for mange mennesker, som har medfølelse med 
verden og er til glede, nytte og hjelp for guder og mennesker, 
munker. Videre er det en elev av denne læreren. Han er fortsatt 
under opplæring, men han er på rett vei, han er lærd og har god 
moral. Han underviser også 1 en lære som er vakker på 
begynnelsen, vakker på midten og vakker på slutten, som er hel og 
komplett både i form og innhold, og han forklarer hvordan man kan 
praktisere det opphøyde liv. Dette er den tredje av de tre personene 
som har stått fram i verden til glede og nytte for mange mennesker, 
som har medfølelse med verden og er til glede, nytte og hjelp for 
guder og mennesker, munker. Og dette er de tre personene som har 
stått fram i verden til glede og nytte for mange mennesker, som har 
medfølelse med verden og er til glede, nytte og hjelp for guder og 
mennesker, 


munker.” Dette sa Mesteren. Og om dette er det sagt: 
"Læreren er verdens fremste vismann og nest etter ham kommer 
eleven som har utviklet sitt sinn.. Som nummer tre kommer han 
som er under opplæring, som har lært mye og som har god moral. 
Disse tre er de beste av guder og mennesker. De bringer lys og de 
taler om læren. De har åpnet porten til det som ikke dør, og hjulpet 
mange til å fri seg fra lenkene. De som følger den veien som er blitt 
proklamert av den fremste av alle karavaneførere, gjør slutt på 
lidelsen her og nå, hvis de iherdig følger Mesterens råd.” Dette har 
Mesteren sagt. Det har jeg hørt. 


3.4.6 Betraktning av det urene Asubhånupassisutta Dette 
ble sagt av Mesteren, jeg har hørt arahanten si det: *Dere bør 
betrakte det urene i kroppen, munker. Dere bør etablere 
konsentrasjon på innpust og utpust, og dere bør betrakte alle 
sammensatte fenomener som forgjengelige. Når dere betrakter det 
urene i kroppen, forsvinner den lidenskapelige lengselen etter rene 
elementer. Når dere etablerer konsentrasjon på innpust og utpust, 
forsvinner skadelige tanker om ytre ting. Når dere betrakter alle 
sammensatte fenomener som forgjengelige, forsvinner uvitenheten 
og kunnskap oppstår.” Dette sa Mesteren. Og om dette er det sagt: 
*En iherdig munk som betrakter det urene i kroppen, som er 
oppmerksom på pusten, som også har latt alle sammensatte 
fenomener falle til ro, det er en munk som ser alt slik det er. Han er 
en munk med rett syn, noe som fører til at han blir fri, rolig til sinns 
og med full innsikt. på Han er en vismann som har kvittet seg med 
lenkene.” Dette har Mesteren sagt. Det har jeg hørt. 


3.4.7 Om å praktisere læren i alle dens detaljer 
Dhammånudhammapatipannasutta Dette ble sagt av Mesteren, jeg 
har hørt arahanten si det: *Når en munk som praktiserer læren i alle 
dens detaljer, skal forklare læren, bør han tale i samsvar med læren, 
og ikke i motsetning til den, og han bør tenke i samsvar med læren 
og ikke i motsetning til den. Når han unngår disse to feilene, 
bevarer han sin sinnslikevekt og lever med oppmerksomhet og klar 
forståelse.” Dette sa Mesteren. Og om dette er det sagt: *En munk 
som gleder og fryder seg over læren og som tenker nøye gjennom 
den og husker den, faller ikke bort fra den gode læren. Om han står 
eller går, ligger eller sitter, har han styring på seg selv og oppnår 
indre fred.” Dette har Mesteren sagt. Det har jeg hørt 


3.4.8 Det som gjør blind Andhakaranasutta Dette ble sagt 
av Mesteren, jeg har hørt arahanten si det: *Det finnes tre usunne 
tanker som forårsaker blindhet, munker. De sperrer for synet, 
stenger for kunnskaper, ødelegger visdommen, skaper problemer og 
fører ikke til nibbana. Hvilke tre? Tanker om sansenytelser 
forårsaker blindhet, munker. De sperrer for synet, stenger for 
kunnskaper, ødelegger visdommen, skaper problemer og fører ikke 
til nibbana. Tanker om vold forårsaker blindhet, munker. De sperrer 
for synet, stenger for kunnskaper, ødelegger visdommen, skaper 
problemer og fører ikke til nibbana. Tanker om å skade andre 
forårsaker blindhet, munker. De sperrer for synet, stenger for 
kunnskaper, ødelegger visdommen, skaper problemer og fører ikke 
til nibbana. Det finnes tre sunne tanker som ikke forårsaker 
blindhet, munker. De åpner øyene, åpner for kunnskap og øker 
visdommen, skaper ingen problemer og fører til nibbana. Hvilke 
tre? Tanker på å gi avkall forårsaker ikke blindhet, munker. De 
åpner øyene, åpner for kunnskap og øker visdommen, skaper ingen 
problemer og fører til nibbana. Tanker på ikkevold forårsaker ikke 
blindhet, munker. De åpner øyene, åpner for kunnskap og øker 
visdommen, skaper ingen problemer og fører til nibbana. Tanker 
om å unngå å skade andre forårsaker ikke blindhet, munker. De 
åpner øyene, åpner for kunnskap og øker visdommen, skaper ingen 
problemer og fører til nibbana.” Dette sa Mesteren. Og om dette er 
det sagt: *Tre sunne tanker bør man tenke, tre usunne bør man 
unngå. Har man kontroll over tankenes strøm, finner man ro 1 
sinnet, slik regnet vasker bort gammelt støv. bl Slik finner man 
fullkommen fred i sitt indre.” Dette har Mesteren sagt. Det har jeg 
hørt 


3.4.9 Indre forurensninger Antaramålasutta Dette ble sagt 
av Mesteren, jeg har hørt arahanten si det: *Det finnes tre indre 
forurensninger, indre fiender, indre rivaler, indre mordere og indre 
motstandere, munker. Hvilke tre? Grådighet er en indre 
forurensning, en indre fiende, en indre rival, en indre morder og en 
indre motstander. Det samme er hat og vrangforestillinger. Så dette 
er de tre indre forurensningene, indre fiendene, indre rivalene, 
indre morderne og indre motstanderne, munker.” Dette sa 
Mesteren. Og om dette er det sagt: "Grådighet skaper problemer og 
forderver sinnet. Folk forstår ikke hvilke farer som er knyttet til 
dette. Den grådige vet ikke hva som er bra og ser ikke læren. En 
mann som er dominert av grådighet, er en som vandrer i mørket. 
Den som beseirer grådigheten, blir ikke fordervet av den. 
Grådigheten glir av ham som dråpen av lotusblomsten. Hat skaper 
problemer og forderver sinnet. Folk forstår ikke hvilke farer som er 
knyttet til dette. Den hatefulle vet ikke hva som er bra og ser ikke 
læren. En man som beherskes av hat, er en som vandrer i mørket. 
Den som beseirer hatet, blir ikke fordervet av det. Hatet glir av ham 
som dråpen av lotusblomsten. Vrangforestilinger skaper problemer 
og forderver sinnet. Folk forstår ikke hvilke farer som er knyttet til 
dette. Den som har vrangforestilllinger, vet ikke hva som er bra og 
ser ikke læren. En man som beherskes av vrangforestillinger, er en 
som vandrer i mørket. Den som beseirer vrangforestillingene, blir 
ikke fordervet av dem. Vrangforestillingene glir av ham som dråpen 
av lotusblomsten.” 


Dette har Mesteren sagt. Det har jeg hørt 


3.4.10 Devadatta Devadattasutta Dette ble sagt av 
Mesteren, jeg har hørt arahanten si det: *Det var tre ting som 
strider mot læren, som overmannet og besatte Devadatta " slik at 
han havnet i helvete, der han må bli resten av verdensalderen og 
ikke har mulighet til å komme ut. Hvilke tre? Onde ønsker og 
dårlige venner besatte Devadatta slik at han havnet i helvete, der 
han må bli resten av verdensalderen og ikke har mulighet til å 
komme ut. Og selv om han fortsatt hadde noe igjen å gjøre, stoppet 
han halvveis til målet fordi han oppnådde noen ubetydelige 
resultater. Dette er de tre tingene som strider mot læren, som 
overmannet og besatte Devadatta slik at han havnet i helvete, der 
han må bli resten av verdensalderen og ikke har mulighet til å 
komme ut.” Dette sa Mesteren. Og om dette er det sagt: *Den som 
har onde ønsker, blir aldri gjenfødt i denne verden. Se bare hvor det 
blir av dem som har onde ønsker! Devadatta hadde et strålende ry. 
Han var berømt og ble regnet som vis, han ble regnet som en som 
virkelig hadde utviklet seg selv. Men han brøt alle grenser og 
angrep ham som har kommet fram til sannheten. Han havnet i det 
fryktelige helvete med fire porter. Den som krenker den skyldfrie, 
som ikke har gjort noe galt, ham går det ille, fordi han er fordervet 
til sinns. Den som prøver å forurense havet 


med ei krukke med gift, han mislykkes. Til det er havet for 
stort og mektig. Slik også med ham som har kommet fram til 
sannheten. Han vandrer den rette vei og har fred i sinnet. Om noen 
prøver å krenke ham, preller ordene av. Den vise bør ha en slik 
venn og følge ham, for om munken vandrer med ham som 
følgesvenn, vil han gjøre slutt på lidelsen.” Dette har Mesteren sagt. 
Det har jeg hørt 


3.5 Femte kapittel Paficamavagga 3.5.1 Ha tiltro til den 
beste Aggappasådasutta Dette ble sagt av Mesteren, jeg har hørt 
arahanten si det: *Det er tre ting som er det beste man kan ha tiltro 
til, munker. Hvilke tre? Han som er kommet fram til sannheten, 
arahanten, den fullkomment oppvåknede, er den beste av alle, 
uansett om de er uten føtter, om de har to, fire eller mange føtter, 
om de har form eller er formløse, og om de har bevissthet, mangler 
bevissthet, eller både har og ikke har bevissthet. De som har tiltro 
til den oppvåknede, har tiltro til den beste, og de oppnår de beste 
resultater. Av alle sammensatte og usammensatte læresystemer er 
lidenskapsløshet den beste, for den demper egenstoltheten, slukker 
tørsten, fjerner involveringer, stanser gjenfødelsene, slukker 
begjæret og gir lidenskapsløshet, opphør og nibbana. De som har 
tiltro til lidenskapsløsheten, har tiltro til det beste, og de oppnår de 
beste resultater. Av alle fellesskap eller forsamlinger, er fellesskapet 
av Mesterens elever, det vil si de fire parene av personer eller de 
åtte menneskene", de viser god oppførsel og har edel levemåte, de 
følger den rette vei uten overtredelser, det beste. Dette fellesskapet 
fortjener heder, gjestfrihet, gaver og respekt. Dette er den beste åker 
å så i for å høste gode fortjenester. De som har tiltro til dette 
fellesskapet, har tiltro til det beste, og de oppnår de beste resultater. 
Dette er de tre beste tingene man kan ha tiltro til, munker.” Dette sa 
Mesteren. Og om dette er det sagt: *Av alt du kan ha tiltro til, skal 
du vite at læren er det beste. Ha tiltro til den oppvåknede, for han 
er den som gjør seg mest fortjent til gaver. Ha tiltro til læren, som 
gir lykke ved at lidenskapene faller til ro. Ha tiltro til fellesskapet av 
de ordinerte, 


for der kan du så dine gode gjerninger. De som gir av det 
beste de har, de høster de beste fortjenester: et langt liv, skjønnhet 
og heder, lykke, styrke og berømmelse. Den kloke gir av det beste 
han har, og konsentrer seg om den beste lære. Da blir mennesket 
gudene lik og oppnår det beste i verden.” Dette har Mesteren sagt. 
Det har jeg hørt 


3.5.2 Levevei Jivikasutta Dette ble sagt av Mesteren, jeg 
har hørt arahanten si det: *Det å motta matgaver er en krevende 
levevei, munker. Folk sier jo at en tiggermunk streifer omkring med 
bollen i handa. Likevel er det en levevei som sønner av god familie 
velger bevisst for å oppnå et mål. De blir ikke drevet til det av noen 
konge, av tyver, av gjeld, av frykt eller fordi de har mistet sin 
levevei, men fordi de tenker som så: 'Jeg er et offer for fødsel, 
alderdom, død, sorger, klager, smerter, mismot og jammer. Men 
selv om jeg er et offer for smerter og blir plaget av dem, skal jeg 
prøve å gjøre slutt på hele denne bunten av smerter.” Dermed 
forlater denne sønnen av god familie sitt hjem og går ut i 
hjemløsheten. Men han har kanskje fortsatt sterke drifter og begjær 
etter sansenytelser, onde tanker og et fordervet sinn, slik at han er 
uoppmerksom, han mangler klar forståelse og konsentrasjon, 
tankene går i alle retninger og han har ingen kontroll over sansene 
sine. Det er som om en vedkubbe fra et likbål, med fyr i begge 
ender, skulle bli lagt ned i en gjødselhaug. Da vil den verken 
antenne noe brensel i landsbyen eller i skogen. Med denne lignelsen 
beskriver jeg den mannen som har sagt fra seg hus og eiendom, men 
som ikke lever som en sann munk.” Dette sa Mesteren. Og om dette 
er det sagt: *Den som gått fra hus og eiendom, men ikke klarer å 
leve som munk, går til grunne og blir ødelagt som en vedkubbe fra 
et likbål. Mange som bærer den gule kappe, men er ubeherskede og 
onde, kommer til helvete som følge av sine onde gjerninger. Det 
ville være bedre for slike illgjerningsmenn å sluke ei rødglødende 
jernkule, enn å spise den maten folket gir som gave.” 


Dette sa Mesteren, og slik har jeg hørt det. 


3,5,3 Den som ser læren, ser meg Sanghåtikannasutta Dette 
ble sagt av Mesteren, jeg har hørt arahanten si det: *En munk som 
er grådig, har sterke sanselige drifter, er ondskapsfull og har et 
fordervet sinn, som er uvøren og tankeløs, ukonsentrert og 
ubetenksom og som bare følger sine naturlige lyster, han er langt 
borte fra meg og jeg er langt borte fra ham selv om han skulle gripe 
tak i kappen min og følge meg hakk i hæl. Hvorfor? Fordi denne 
munken ikke ser læren. Den som ikke ser læren, ser ikke meg. Men 
en munk som ikke er grådig og ikke har sterke sanselige drifter, som 
ikke er ondskapsfull og ikke har et fordervet sinn, som er påpasselig 
og omtenksom, konsentrert og oppmerksom og som ikke er slave av 
sine lyster, han er meg nær og jeg er ham nær selv om tusen mil 
skulle skille oss. Hvorfor? Fordi denne munken ser læren. Den som 
ser læren, ser meg.” Dette sa Mesteren. Og om dette er det sagt: 
"Selv om han følger hakk i hæl — hvis han er grådig og irritabel, se 
hvor langt det er mellom dem! Se hvor stor avstand det er mellom 
den fredsommelige og den opprørte, mellom den som har fred og 
den som ikke har fred, mellom den grådige og den nøysomme! Den 
som er vis, som har forstått og innsett læren, er så rolig som et stille 
tjern. Se hvor nær de står hverandre! Se hvor kort avstand det er 
mellom de to som har ro I sitt indre, mellom de to som har funnet 
fred, mellom de to som trives med nøysomhet!” 


Dette har Mesteren sagt. Det har jeg hørt. 


3.5.4 Ilden Aggisutta Dette ble sagt av Mesteren, jeg har 
hørt arahanten si det: *Det finnes tre former for ild, munker. Hvilke 
tre? Lidenskapens ild, hatets ild og vrangforestillingenes ild. Dette 
er de tre formene for ild.” Dette sa Mesteren. Og om dette er det 
sagt: *Lidenskapens ild brenner menneskene og lystene får dem til å 
miste vett og forstand. Hatets ondskapsfulle ild får folk til å drepe. 
Vrangforestillingenes ild skaper dumskap slik at man ikke forstår 
den sanne lære. Folk som ikke kjenner disse formene for ild, kan ha 
det godt med kroppen og seg selv. Men de øker folketallet i helvete 
og blir født som dyr eller demoner, for de sitter fast i Måras lenker. 
De som trener dag og natt, etter veiledninger fra ham som har 
oppnådd den fullkomne oppvåkning, de slukker lidenskapens ild, 
idet de hele tiden ser det urene. Hatets ild slukker de med 
vennlighet, disse ypperste av mennesker. Vrangforestillingenes ild 
slukker de med skarp og gjennomtrengende visdom. Når de vise har 
slukket disse flammene 


ved å trene iherdig dag og natt, oppnår de det endelige 
nibbana og gjør fullstendig slutt på lidelsen. De vise som kjenner 
tekstene, som har skarpt blikk og dyp visdom, ser at tilblivelsen er 
til ende og at de ikke kommer til å bli gjenfødt.” Dette har Mesteren 
sagt. Det har jeg hørt. 


3.5.5 Utforskning Upaparikkhasutta Dette ble sagt av 
Mesteren, jeg har hørt arahanten si det: *En munk bør utforske 
virkeligheten slik at bevisstheten ikke blir atspredt eller henger seg 
opp i ytre ting, og slik at den ikke stivner innvendig, klamrer sg til 
noe eller skjelver av frykt. Hvis han gjør dette, kommer han ikke til 
å oppleve noen lidelser som følge av fødsel, alderdom eller død.” 
Dette sa Mesteren. Og om dette er det sagt: *En munk som bryter de 
sju bindingene og skjærer over det som drar ham videre, bryter ut 
av fødslenes kretsløp. Han kommer ikke til å bli født igjen.” Dette 
har Mesteren sagt. Det har jeg hørt. 


3.5.6 Begjær etter sansenytelser Kåmiupapattisutta Dette 
ble sagt av Mesteren, jeg har hørt arahanten si det: *Begjær etter 
sansenytelser kan oppstå på tre måter, munker. Det er begjær etter 
å nyte det som er til stede, det er begjær etter å skape noe, og det er 
begjær etter noe andre har skapt. Dette er de tre måtene sanselig 
begjær kan oppstå på.” Dette sa Mesteren. Og om dette er det sagt: 
*Noen guder begjærer det som er til stede. Andre guder har begjær 
etter å skape noe. Og atter andre begjærer det andre har skapt. Når 
de begjærer det ene eller det andre, kommer de ikke ut av 
kretsløpet. Den vise ser farene ved dette og slipper taket i alt 
sanselig begjær, det være seg himmelske eller verdslige gleder. Den 
vise som har rett forståelse og som skjærer over den sterke 
strømmen av behagelige ting og opplevelser, de gjør fullstendig 
slutt på lidelsen og oppnår det fullkomne og endelige nibbana. De 
vise som kjenner tekstene, som har skarpt blikk og dyp visdom, ser 
at tilblivelsen er til ende og at de ikke kommer til å bli gjenfødt.” 
Dette har Mesteren sagt. Det har jeg hørt. 


3.5.7 Sanselighetens lenker Kåmayogasutta Dette ble sagt 
av Mesteren, jeg har hørt arahanten si det: *Den som er bundet av 
sanselighetens lenker og av tilblivelsens lenker, er en som kommer 
tilbake hit. Den som har løst seg fra sanselighetens og tilblivelsens 
lenker, kommer ikke tilbake hit. Han er en arahant som har utslettet 
de negative tendensene i sinnet.” Dette sa Mesteren. Og om dette er 
det sagt: "Levende vesener vandrer i kretsløpet bundet av 
sanselighetens og tilblivelsens lenker og opplever fødsel og død. Har 
de ikke blitt kvitt sanseligheten, så er de ikke kvitt usunne 
tendenser i sinnet. Da er de lenket til tilblivelse, og kalles slike som 
ikke vender tilbake. Men de som er fri for all tvil og stolthet, har 
knust all tilblivelse. De som er kvitt alle usunne tendenser, har lagt 
verden bak seg.” Dette har Mesteren sagt. Det har jeg hørt. 


3.5.8 Vakker moral Kalyånasilasutta Dette ble sagt av 
Mesteren, jeg har hørt arahanten si det: *En munk som har en 
vakker moral, følger en vakker lære og har en vakker visdom blir i 
denne læren og disiplinen kalt en som lever livet fullt ut, munker. 
Han er den beste blant mennesker. Hvordan har en munk vakker 
moral? Det er når han lever i samsvar med munkenes disiplin- 
normer, holder seg innenfor de gitte grensene, ser fare 1 selv den 
minste overtredelse, påtar seg treningsreglene og følger disse. Da 
har han en vakker moral. Hvordan følger han en vakker lære? Det 
er når han praktiserer meditasjon slik at han utvikler de sju 
aspektene av læren som fører til oppvåkning. Da følger han en 
vakker lære. Hvordan har han en vakker visdom? Det er når han 
gjør slutt på forurensningene i sinnet og oppnår en positiv frigjøring 
av sinnet gjennom visdom, idet han ser og forstår tingene direkte 
som de er, og tar vare på denne innsikten. På denne måten har en 
munk en vakker moral, følger en vakker lære og har en vakker 
visdom. I denne læren og disiplinen blir han kalt en som lever livet 
fullt ut, munker. Han er den beste blant mennesker.” Dette sa 
Mesteren. Og om dette er det sagt: *Den som ikke gjør noe galt, 
verken med kropp, tale eller tanker, han har en vakker moral og 
kalles en respektfull munk. Den som har utviklet til fulle de sju 
aspektene som fører til oppvåkning, han følger en vakker lære og 
kalles en munk som ikke går over streken. Den som forstår lidelsen 
og har gjort slutt på den her og nå, 


han har en vakker visdom og kalles en munk uten lave 
tendenser. Når han har disse egenskapene og verken har problemer 
eller tvil, vandrer han uavhengig omkring i verden, fordi han har 
lagt alt bak seg.” Dette har Mesteren sagt. Det har jeg hørt. 


3.5.9 Gaver Dånasutta Dette ble sagt av Mesteren, jeg har 
hørt arahanten si det: *Det finnes to slags gaver, munker. Man kan 
gi materielle gaver og man kan gi læren som gave. Det beste av 
disse to er å gi læren som gave. Det finnes to ting man kan dele, 
munker. Man kan dele materielle goder og man kan dele læren. Det 
beste av disse to er å dele læren. Man kan gi hjelp på to måter, 
munker. Man kan gi materiell hjelp og man kan gi læren som hjelp. 
Det beste av disse to er å gi læren som hjelp.” Dette sa Mesteren. Og 
om dette er det sagt: "Hvis du forstår hva Mesteren roste som den 
beste, den uovertrufne gave, som den beste åker å så gode 
gjerninger i, så vil du bringe en slik ofring når tiden er rett. De som 
taler om dette, og de som lytter til Mesterens lære med tillitsfullt 
sinn, vinner de høyeste og reneste resultater, når de trener iherdig 
etter Mesterens råd.” Dette har Mesteren sagt. Det har jeg hørt. 


3.5.10 Tre kunnskaper Tevijjasutta Dette ble sagt av 
Mesteren, jeg har hørt arahanten si det: *Jeg erklærer at en 
brahman med rette kan sies å ha tre kunnskaper, munker. "* Det er 
ikke bare fordi han resiterer hellige tekster. Hvordan kan en 
brahman med rette kan sies å ha tre kunnskaper, og ikke bare fordi 
han resiterer hellige tekster? Sett at en munk husker mange 
tidligere oppholdssteder, han husker én fødsel, to fødsler og videre 
opp til hundre tusen fødsler. Han husker at universet har utvidet seg 
og trukket seg sammen, ja, han husker mange slike verdenssykluser: 
*Der het jeg det og det, jeg var av den og den ætt og klasse, nøt den 
og den mat, hadde de og de gleder og sorger og ble så og så 
gammel. Så falt jeg derifra og ble gjenfødt et annet sted. Og der het 
jeg det og det, — og jeg husker like mange detaljer her — Og så falt 
jeg derifra og ble gjenfødt her.” Slik husker han mange tidligere 
oppholdssteder, både detaljert og i store trekk. Dette er den første 
kunnskapen han oppnår. Uvitenheten blir fordrevet og kunnskap 
oppstår. Mørket fordrives og lyset oppstår når han trener og 
praktiserer iherdig. Deretter utvikler munken rent, himmelsk og 
overmenneskelig syn og ser hvordan alle vesener oppstår og går 
under, slik at han ser og forstår hvordan gode og onde, stygge og 
vakre, lykkelige og ulykkelige, alle tar konsekvensene av sine egne 
handlinger: *Disse vesenene her oppførte seg dårlig, både i tanke, 
ord og handling. De talte nedsettende om de edle, de hadde 
feilaktige teorier og handlet etter disse teoriene. Etter døden, når 
kroppen går i oppløsning, er disse blitt gjenfødt i vonde kår, i 
elendighet, lidelse og pinefulle tilstander. Men disse andre vesenene 
oppførte seg godt, både i tanke, ord og handling. De talte vel om de 
edle, de hadde rett syn og handlet i samsvar med dette. Etter døden, 
når kroppen går i oppløsning, er de blitt gjenfødt i gode kår og 
lykkelige tilstander.” — Slik utvikler han rent, himmelsk og 
overmenneskelig syn og ser hvordan alle vesener oppstår og går 
under, slik at han ser og forstår hvordan gode og onde, stygge og 
vakre, lykkelige og ulykkelige, alle tar konsekvensene av sine egne 
handlinger. Dette er den andre kunnskapen han oppnår. 
Uvitenheten blir fordrevet og kunnskap oppstår. Mørket fordrives 
og lyset oppstår når han trener og praktiserer iherdig. Videre har 
munken utslettet sinnets forurensninger, og fri fra forurensninger i 
sinnet har han selv forstått og virkeliggjort sinnets frigjøring 
gjennom visdom og hviler i denne her 


og nå. Dette er den tredje kunnskapen han oppnår. 
Uvitenheten blir fordrevet og kunnskap oppstår. Mørket fordrives 
og lyset oppstår når han trener og praktiserer iherdig. Og det er 
derfor jeg erklærer at en brahman med rette kan sies å ha tre 
kunnskaper, munker. Det er ikke bare fordi han resiterer hellige 
tekster.” Dette sa Mesteren. Og om dette er det sagt: *En vismann 
som kjenner sine tidligere oppholdssteder og som ser både himmel 
og helvete, som har gjort slutt på ny tilblivelse og som har full 
innsikt i virkeligheten, han kalles en brahman med tre kunnskaper. 
Derfor titulerer jeg ham som sådan, å og ikke bare fordi han 
resiterer hellige tekster.” Dette har Mesteren sagt. Det har jeg hørt. 


4. Tekster som hver inneholder fire temaer 4,1 Den beste 
gave Bråhmanadhammayågasutta Dette ble sagt av Mesteren, jeg 
har hørt arahanten si det: *Jeg er en brahman"”, munker. Jeg gir 
rundhåndet til alle som ber meg om det. Jeg bærer nå mitt siste 
legeme, og jeg er en uforlignelig lege og kirurg. Dere er mine egne 
sønner, munker. Dere er født av mine egne ord, født av læren, 
formet av læren og arvinger til læren, ikke arvinger til materielle 
ting. Det finnes to slags gaver, munker. Man kan gi materielle gaver 
og man kan gi læren som gave. Det beste av disse to er å gi læren 
som gave. Det finnes to ting man kan dele, munker. Man kan dele 
materielle goder og man kan dele læren. Det beste av disse to er å 
dele læren. Man kan gi hjelp på to måter, munker. Man kan gi 
materiell hjelp og man kan gi læren som hjelp. Det beste av disse to 
er å gi læren som hjelp. Det finnes to slags ofringer, munker: 
materielle ofringer og lærens gave. Den beste av av disse to er 
lærens gave.” Dette sa Mesteren. Og om dette er det sagt: *Den som 
har kommet fram til sannheten og som av medfølelse med alle 
levende vesener har gitt lærens gave uten å holde noe tilbake — en 
slik person, som har gått hinsides all tilblivelse, blir hyllet av både 
guder og mennesker.” Dette har Mesteren sagt. Det har jeg hørt. 


4.2 Lett å få tak 1 Sulabhasutta Dette ble sagt av Mesteren, 
jeg har hørt arahanten si det: *Det er fire ting som er billige, lette å 
få tak i og som det ikke er knyttet noen feil til, munker. Hvilke fire? 
En kappe sydd sammen av lapper fra avfallshaugen er billig, lett å 
få tak i og det er ikke knyttet noen feil til den. Matgaver er billige, 
lette å få tak i og det er ikke knyttet noen feil til dem. En soveplass 
under et tre er billig, lett å få tak i og det er ikke knyttet noen feil 
til den. Medisin av gjæret urin er billig, lett å få tak i og det er ikke 
knyttet noen feil til den. Når en munk nøyer seg med slikt som er 
billig, lett å få tak i og det ikke er knyttet noen feil til, vil jeg si at 
dette er noe som sømmer seg for ham som munk.” Dette sa 
Mesteren. Og om dette er det sagt: *En munk som er fornøyd med 
noe det ikke knytter seg feil til, som er billig og lett å få tak i, 
bekymrer seg ikke for hvor han skal bo, og heller ikke for hva han 
skal spise eller hva han skal ha på kroppen sin. Han vandrer dit 
veien fører ham. Dette er livet slik det sømmer seg for en munk som 
er tilfreds og tar sin trening på alvor.” Dette har Mesteren sagt. Det 
har jeg hørt. 


4.3 Slutten på forurensninger i sinnet Åsavakkhayasutta 
Dette ble sagt av Mesteren, jeg har hørt arahanten si det: *Jeg sier 
at den som vet og ser, kan gjøre slutt på forurensninger i sinnet, 
munker, ikke den som verken vet eller ser. Hva er det han vet og ser 
når han gjør slutt på forurensninger i sinnet? Han vet og ser at 
"dette er lidelse”. Da gjør han slutt på forurensninger i sinnet. Han 
vet og ser at "dette er lidelsens opphav”. Da gjør han slutt på 
forurensninger i sinnet. Han vet og ser at "dette er slutten på 
lidelsen”. Da gjør han slutt på forurensninger i sinnet. Han vet og 
ser at "dette er veien til å gjøre slutt på lidelsen”. Da gjør han slutt 
på forurensninger i sinnet. Dette er hva han vet og ser når han gjør 
slutt på forurensninger i sinnet.” Dette sa Mesteren. Og om dette er 
det sagt: *Når eleven praktiserer iherdig og følger den rette veien, 
oppstår første kunnskap om avslutningen, og innsikten følger 
direkte etter. Den som blir befridd av denne innsikten, får den 
høyeste innsikt om frigjøringen. Da oppstår kunnskap om 
avslutningen, og lenkene hans blir brutt. Nibbana, frigjøringen fra 
alle lenker, er ikke noe som kan oppnås av den som er lat og dum.” 
Dette har Mesteren sagt. Det har jeg hørt. 


4.4 Filosofer og brahmaner Samanabråhmanasutta Dette 
ble sagt av Mesteren, jeg har hørt arahanten si det: *De filosofene 
eller bramnanene som ikke forstår som det er at *dette er lidelse”, 
som ikke forstår som det er at *dette er lidelsens opphav”, som ikke 
forstår som det er at *dette er slutten på lidelsen”, og som ikke 
forstår som det er at "dette er veien til å gjøre slutt på lidelsen”, — 
de blir ikke anerkjent som filosofer”* av andre filosofer eller som 
brahmaner av andre brahmaner. Disse har ikke selv forstått og 
virkeliggjort noen filosofstatus eller brahmanstatus her og nå. De 
filosofene eller bramnanene som forstår som det er at *dette er 
lidelse”, som forstår som det er at *dette er lidelsens opphav”, som 
forstår som det er at "dette er slutten på lidelsen”, og som forstår 
som det er at "dette er veien til å gjøre slutt på lidelsen”, — de blir 
anerkjent som filosofer av andre filosofer og som brahmaner av 
andre brahmaner. Disse har selv forstått og virkeliggjort sin 
filosofstatus og brahmanstatus her og nå.” Dette sa Mesteren. Og 
om dette er det sagt: *De som ikke forstår lidelsen og hvordan den 
oppstår, og heller ikke forstår hvordan lidelsen utryddes fullstendig 
og heller ikke kjenner veien til å gjøre slutt på lidelsen, de mangler 
frigjøring av sinnet, frigjøring gjennom visdom. De er ikke i stand 
til å få en slutt på det, men er underlagt fødsel og død.” De som 
forstår lidelsen og hvordan den oppstår, som også forstår hvordan 
lidelsen utryddes fullstendig og som kjenner veien til å gjøre slutt 
på lidelsen, de opplever frigjøring av sinnet, frigjøring gjennom 
visdom. De er i stand til å få en slutt på det, og er ikke underlagt 
fødsel og død. Dette har Mesteren sagt. Det har jeg hørt. 


4.5 God moral Silasampannasutta Dette ble sagt av 
Mesteren, jeg har hørt arahanten si det: *De munkene som har god 
moral, konsentrasjon og visdom, som er frigjorte og som ser den 
visdommen som fører til frigjøring, som kan gi veiledninger og 
forklaringer, som kan hjelpe andre til å oppnå innsikt og 
konsentrasjon, som kan inspirere og oppmuntre — de kaller jeg 
sanne læremestere i den gode lære, munker. Slike munker er til stor 
hjelp. Det er til stor hjelp å komme sammen med dem, det er til stor 
hjelp å sette seg ned hos dem, det er til stor hjelp å huske hva de 
sier, og det er til stor hjelp å følge dem som munker. Og hvorfor? 
Når du følger en slik munk, har omgang med ham og lytter til ham, 
vil en ufullkommen moral bli renset til det fullkomne. Da vil en 
ufullkommen konsentrasjon bli renset til det fullkomne, en 
ufullkommen visdom vil bli renset til det fullkomne, en 
ufullkommen frigjøring vil bli renset til det fullkomne, og en 
ufullkommen forståelse av frigjøringen vil bli renset til det 
fullkomne. Derfor blir slike munker kalt lærere og karavaneførere, 
og de blir omtalt som folk som demper lidenskaper, fjerner mørket 
og bringer lys, som fakkelbærere som sprer strålende lys omkring 
seg, som lysbringere og som edle seere.” Dette sa Mesteren. Og om 
dette er det sagt: "Lysbringere kalles de som har utviklet sitt sinn, 
de edle som lever i samsvar med læren. De belyser den gode lære, 
de lar den lyse og skinne, disse vise seerne som fjerner mørke og 
lidenskaper. De som hører budskapet fra disse vismennene med klar 
innsikt, som har full forståelse av at tilblivelsen er avsluttet, 
kommer ikke til å oppleve noen ny tilblivelse.” Dette har Mesteren 
sagt. Det har jeg hørt. 


4.6 Begjær Tanhuppådasutta Dette ble sagt av Mesteren, 
jeg har hørt arahanten si det: *Det finnes fire ting som kan skape 
begjær hos munker. Hvilke fire? Kapper kan skape begjær hos 
munker. Matgaver kan skape begjær hos munker. Boliger kan skape 
begjær hos munker. Å bli til det ene eller det andre, eller ikke å bli 
det kan skape begjær hos munker. Så dette er de fire tingene som 
kan skape begjær hos munker.” Dette sa Mesteren. Og om dette er 
det sagt: *En som vandrer gjennom livet med begjæret som 
følgesvenn, kommer ikke ut av kretsløpet, uansett hva han blir til. 
Når han ser denne faren, at begjæret skaper lidelse, vandrer 
munken i oppmerksomhet uten begjær.” Dette har Mesteren sagt. 
Det har jeg hørt. 


4,7 Å leve sammen med Brahma Sabrahmakasutta Dette 
ble sagt av Mesteren, jeg har hørt arahanten si det: *De familiene 
der barna respekterer foreldrene sine, lever sammen med Brahma. 
De familiene der barna respekterer foreldrene sine, lever sammen 
med fortidens guder. De familiene der barna respekterer foreldrene 
sine, lever sammen med fortidens lærere. De familiene der barna 
respekterer foreldrene sine, lever sammen med mennesker som 
fortjener den største respekt. Brahma, fortidens guder, fortidens 
lærere og mennesker som fortjener den største respekt er her det 
samme som foreldre. Hvorfor? Fordi foreldrene gjør mye for barna 
sine. De oppdrar dem, sørger for at de får mat og lærer dem om 
verden.” Dette sa Mesteren. Og om dette er det sagt: "Foreldrene 
kalles Brahma og fortidens guder. Barna bør respektere dem for de 
har omsorg for sine barn. Derfor bør den vise hedre dem og vise 
dem respekt, gi dem mat og drikke, klær og et sted å bo, salve og 
bade dem og vaske deres føtter. Alle roser den vise som tar seg av 
sine foreldre, og etterpå får han det godt i himmelen.” Dette har 
Mesteren sagt. Det har jeg hørt. 


4.8 Til stor hjelp Bahukårasutta Dette ble sagt av Mesteren, 
jeg har hørt arahanten si det: *Brahmaner og husherrer som støtter 
dere med kapper, mat, boliger og medisiner er til stor hjelp for 
dere, munker. Og dere er til stor hjelp for brahmaner og husherrer 
siden dere underviser dem i en lære som er vakker på begynnelsen, 
vakker på midten og vakker på slutten, som er hel og komplett både 
i form og innhold, og dere forklarer hvordan de kan praktisere det 
opphøyde liv. På denne måten hjelper vi hverandre til å leve det 
opphøyde liv for å krysse floden og gjøre fullstendig slutt på 
lidelsen, munker.” Dette sa Mesteren. Og om dette er det sagt: 
*Fastboende og hjemløse er like avhengige av hverandre for å 
virkeliggjøre den gode lære og vinne full frihet fra bindinger. De 
hjemløse får kapper, boliger og det de trenger til sitt daglig liv fra 
de fastboende. De fastboende, som foretrekker å bo hjemme, har 
tillit til Mesteren, til arahanten som mediterer i visdom. Når de 
vandrer lærens vei, kommer de til himmelen og frydes i den lykken 
de søker i gudenes verden.” Dette har Mesteren sagt. Det har jeg 
hørt. 


4.9 Munker som jukser Kuhasutta Dette ble sagt av 
Mesteren, jeg har hørt arahanten si det: *Munker som jukser, som er 
stivsinnede pratmakere, påtrengende, arrogante og ukonsentrerte, 
er ikke mine munker. De har falt bort fra denne læren og denne 
treningsdisiplinen, for her kan de ikke finne vekst og utvikling. Men 
munker som ikke jukser, som ikke er stivsinnede pratmakere, og 
heller ikke påtrengende, arrogante eller ukonsentrerte, er mine 
munker. De har ikke falt bort fra denne læren og denne 
treningsdisiplinen, for her kan de finne vekst og utvikling.” Dette sa 
Mesteren. Og om dette er det sagt: *De som jukser, som er 
stivsinnede pratmakere, påtrengende, arrogante og ukonsentrerte, 
de finner ingen framgang i den læren som den fullkomment 
oppvåknede har proklamert. Men de som ikke jukser, som ikke er 
stivsinnede pratmakere, og heller ikke påtrengende, arrogante eller 
ukonsentrerte, de finner framgang i den læren som den 
fullkomment oppvåknede har proklamert.” Dette har Mesteren sagt. 
Det har jeg hørt. 


4.10 Elva Nadisotasutta Dette ble sagt av Mesteren, jeg har 
hørt arahanten si det: "Tenk dere at en mann driver med strømmen 
nedover en vakker og tiltalende elv. En annen mann med skarpt syn 
står på bredden, får øye på ham, og roper: "Hvorfor driver du med 
strømmen nedover denne vakre og tiltalende elva, mann? Lenger 
ned er det er det en innsjø med farlige bølger og strømvirvler, med 
krokodiller og demoner! Kommer du ned dit, så kommer du til å dø 
eller lide fryktelige smerter!” Når mannen i elva får høre dette, 
kaver han seg oppover mot strømmen med både armer og føtter. 
Denne lignelsen forteller jeg for å gjøre det lettere for dere å forstå 
meningen, munker. "Strømmen i elva” er en betegnelse for begjæret. 
"Vakker og tiltalende” står for dine egne sanser. "Innsjøen lenger 
nede” betyr de fem lenkene som binder oss til den lavere verden. 
"Farlige bølger” står for sinne og sorg. *Strømvirvler” står for de 
fem formene for sansenytelser. *Krokodiller og demoner” står for 
kvinner. *Mot strømmen” står for å gi avkall. *Kave med armer og 
føtter” står for energisk innsats. *"En mann med skarpt syn som står 
på bredden” står for han som har kommet fram til sannheten, 
arahanten, den fullkomment oppvåknede.” Dette sa Mesteren. Og 
om dette er det sagt: *Den som ønsker å finne fred i sitt indre, bør 
overvinne lyster og lidelser. Med rett forståelse og et frigjort sinn vil 
han før eller senere finne frihet. Når han kjenner læren og lever det 
opphøyde liv, når han fram til den andre bredd, til verdens ende.” 
Dette har Mesteren sagt. Det har jeg hørt. 


4,11 Mens du går Carasutta Dette ble sagt av Mesteren, jeg 
har hørt arahanten si det: *Hvis det skulle oppstå grådighet, hat 
eller aggresjon i deg mens du går, og du tillater dette uten å drive 
dem bort, jage dem ut, gjøre slutt på dem og utrydde dem, da er du 
en sløv og skamløs person der du går, og du blir aldri noe annet enn 
doven og energiløs. Det samme er tilfellet om du står, sitter eller 
ligger. Hvis det derimot ikke oppstår grådighet, hat eller aggresjon i 
deg mens du går, og du ikke tillater at de oppstår, men driver dem 
bort, jager dem ut, gjør slutt på dem og utrydder dem, da er du en 
iherdig og omtenksom person der du går, og vil alltid være energisk 
og engasjert. Det samme er tilfellet om du står, sitter eller ligger.” 
Dette sa Mesteren. Og om dette er det sagt: *Om du går eller står 
sitter eller ligger — tenker du onde tanker og dveler ved verdslige 
ting, omtåket av vrangsyn er du på ville veier kan aldri finne fram 
til den høyeste oppvåkning. Om du går eller står sitter eller ligger 
— kan du dempe den flakkende tanken og la den falle til ro kan du 
finne fram til den høyeste oppvåkning.” 


Dette har Mesteren sagt. Det har jeg hørt. 


4, 12 Oppfør dere godt Sampannasilasutta Dette ble sagt 
av Mesteren, jeg har hørt arahanten si det: *Oppfør dere godt, 
munker. Følg ordensreglene, så vil dere nyte godt av den 
beskyttelse som ordensreglene gir. Sørg for å opptre slik det 
sømmer seg. Se den faren som ligger i selv den minste overtredelse, 
og tren dere etter de treningsreglene dere har påtatt dere. Men når 
dere gjør alt dette, munker, hva mer gjenstår så å gjøre? Hvis du går 
og er uten grådighet, uten hat, uten sløvhet og treghet, uten uro og 
bekymringer og uten uvisshet, da blir du fylt av energi og 
besluttsomhet. Oppmerksomheten din blir fast og du blir ikke 
glemsom. Kroppen din blir rolig og uten aggresjon, og sinnet ditt 
blir konsentrert på ett punkt. Og i så fall kan man si du er en 
energisk, intens, omtenksom og engasjert munk som alltid er rolig 
og avbalansert. Hvis du står, sitter eller ligger og er uten grådighet 
osv., kan man si det samme.” Dette sa Mesteren. Og om dette er det 
sagt: *Om du står eller går — kontrollen er din. Sitter, ligger — 
kontrollen er din. Bøyer, strekker — kontrollen er din. Du ser 
fenomener og grupper oppstå og bli borte overalt og på alle kanter i 
den verden du lever 1. Praktiserer du dette intenst, lever i fred og 
uten stress, trener du alltid oppmerksomt og samler tanken på riktig 
måte — vil de si du er en som alltid er engasjert.” 


Dette har Mesteren sagt. Det har jeg hørt. 


4.13 Verden Lokasutta Dette ble sagt av Mesteren, jeg har 
hørt arahanten si det: *Han som har kommet fram til sannheten", 
har full forståelse av verden, munker, men han binder seg ikke til 
verden. Han som har kommet fram til sannheten, har full forståelse 
av hvordan verden blir til, men han slipper taket i hvordan verden 
blir til. Han som har kommet fram til sannheten, har full forståelse 
av hvordan verden tar slutt, og han ser selv hvordan verden tar 
slutt. Han som har kommet fram til sannheten, har full forståelse av 
veien som fører til at verden tar slutt, og denne veien har han 
utviklet. Ettersom han som har kommet fram til sannheten, har full 
forståelse av verden med dens guder, djevler, brahmaner, filosofer, 
fyrster og andre mennesker, av alt som kan sees, høres, sanses og 
tenkes, oppnås, søkes eller reflekteres over, kalles han en som har 
kommet fram til sannheten, munker. Ettersom han som har kommet 
fram til sannheten, taler og forklarer tingene slik de er og ikke 
annerledes, fra den natten da han oppnådde den uforlignelige og 
fullkomne oppvåkning og fram til den natten da han oppnår det 
endelige nibbana uten noe som gjenstår, kalles han en som har 
kommet fram til sannheten. Ettersom han som har kommet fram til 
sannheten, handler som han taler og taler som han handler, kalles 
han en som har kommet fram til sannheten. Ettersom han som har 
kommet fram til sannheten, har beseiret og overvunnet verden med 
dens guder, djevler og mennesker, ettersom han ser alt og har fullt 
herredømme, kalles han en som har kommet fram til sannheten.” 
Dette sa Mesteren. Og om dette er det sagt: *Han har innsikt i hele 
verden, hele verden slik den er. Han binder seg ikke til verden, men 
har revet seg løs fra den. Han er en altbeseirende vismann som er fri 
fra alle bånd. Han har nådd den fullkomne fred, nibbana der ingen 
farer finnes. Han er oppvåknet og fri fra negative tilbøyeligheter, 
han har ingen problemer og er kvitt all tvil. 


Mesteren er oppvåknet, han står som den stolte løve. Han 
dreier Brahmas hjul'* for verden med alle dens guder. De guder og 
mennesker som tar tilflukt til den oppvåknede, kommer sammen og 
hyller ham, den store vismann. Han er den beste av dem som har 
temmet seg selv, den fremste av de seerne som har funnet fred i sitt 
indre. Han er den fremste av dem som har funnet frihet, den beste 
av dem som har krysset floden. Slik hyller de ham, den store 
vismann. Det finnes ikke maken til deg i hele verden med alle dens 
guder.” Dette har Mesteren sagt. Det har jeg hørt. 


Noter 1.1 1988 ble det holdt et stort symposium i 
Göttingen der en rekke eksperter var til stede. Datoer som ble 
foreslått der, varierte fra 486 f.Kr. til 261 f.Kr., men noen konsensus 
ble ikke oppnådd. 2. På norsk med tittelen Buddhas samtaler. Digha 
Nikaya. De lange tekstene, ovs. Kåre A. Lie, Oslo 2013. 3. I denne 
avdelingen finnes 15 forskjellige tekster. På norsk foreligger 
Dhammapada, Ovs. Kåre A. Lie, Oslo 1976, Therigåtha, på norsk 
med tittelen Søstrenes sanger, ovs. Tone Lie Bøttinger og Kåre A. 
Lie, Oslo 2000 og Theragåtha, på norsk med tittelen Brødrenes 
sanger, ovs. Tone Lie og Kåre A. Lie, Oslo 2006. Andre er under 
utgivelse. 4. Disse rituelle ofringene var en sentral del av 
brahmanenes religionsutøvelse i det gamle India. Hvis de ble utført 
korrekt i minste detalj, mente man at de nærmest tvang gudene til å 
gi gode ytelser tilbake til dem som sto for ofringene. 5. Det fortelles 
at i et tidligere liv skal Buddha ha vært Vessantara, konge av Sivi, et 
land som muligens lå i Swat-området i dagens Pakistan. 6. Selv om 
det ikke er spesifisert i teksten, blir dette ofte tatt som en 
beskrivelse av nibbana. 7. Måra er en mytisk skikkelse som stadig 
vil prøve å få Buddha og dem som følger hans lære, til å forlate den. 
Han omtales som både fristeren og døden. Men så snart han blir 
gjennomskuet, må han vike. 8. Buddhismens mytologi har en 
fargerik samling av forskjellige helveter. Men i motsetning til 
kristendommens helvetesforestillinger er oppholdet i buddhismens 
helveter ikke evig. Det kan imidlertid være snakk om umåtelig 
lange tidsrom der. 9. Buddhismens forestillinger om himmelen, eller 
rettere sagt himler, beskriver verdener der man lever i glede, lykke 
og luksus i lange tidsrom. Men på samme måte som i helvetene er 
også oppholdet i himlene tidsbegrenset. Før eller senere faller man 
derfra og blir gjenfødt som menneske. 10. Devadatta var en fetter 
av Buddha og sluttet seg til munkeordenen, der han gjorde en rask 
karriere. Men han ble besatt av ærgjerrighet og prøvde å overta 
ledelsen over munkene. Han skapte splittelse i ordenen og sto bak 
flere angrep på Buddha. Til slutt fortelles det at jorden 


åpnet seg og slukte ham, slik at han havnet direkte i 
helvete. 11. Ariyasangha, dvs. de høyere stadiene av utvikling av 
sinnet. 12. De tre kunnskapene (tevijja) som det snakkes om her, er 
de tre vedatekstene som brahmanene resiterte fra ved religiøse 
seremonier. På Buddhas tid var dette Rigveda, Samaveda og 
Yajurveda. I dag regnes også en fjerde veda, Atharvaveda med. Men 
denne var trolig ikke samlet, eller ikke fullt anerkjent, på den tiden. 
Men Buddha velger å gi sin egen tolkning av *tre kunnskaper”. 13. 
Brahman er man strengt tatt bare hvis man er født av brahmanslekt. 
Buddha var ikke det, han var født som adelsmann (khattiya). Men 
tittelen brahman var høyt respektert, og i de buddhistiske tekstene 
blir det av og til brukt i overført betydning. 14. Filosof — samana. 
Det kan være vanskelig å oversette dette ordet, siden vi ikke har 
noe som tilsvarer en samana I vestlige kulturer. En samana var en 
person som hadde gått ut av det vanlige samfunnet og levde som 
eiendomsløs asket, munk, tiggermunk, "hellig mann” eller filosof 
enten ute i skogen eller i nær tilknytning til en landsby. Mange 
hadde respekt for dem og så det som en fortjenestefull handling å gi 
dem mat og andre gaver. Buddhistmunker blir omtalt som 
samanaer. Mange av disse samanaene var imidlertid også ledere for 
forskjellige religiøse og filosofiske skoler, så de kan også til tider 
omtales som filosofer. 15. Tathågata. Se innledningen. 16. Cakka er 
*hjul”. Som oftest snakkes det om dhammacakka — lærens hjul — 
som en metafor for Buddhas lære. Men noen ganger brukes 
uttrykket brahmacakka, som synonym for dette. 


